text:
Srɔ̃ Wofe Xɔse
Aleke nusɔsrɔ̃ tso ŋutsu kple nyɔnu xɔsetɔ siwo ŋu Biblia fo nu tsoe la ate ŋu aɖe vi na mí?
Lɛta Si Tso Dɔdzikpɔha La Gbɔ
Dɔdzikpɔhaa le dzi dem fo na ame sia ame be eya ŋutɔ alo woa kple efe fomea woaxlẽ agbalẽ sia ahasrɔ̃e be wòaɖe vi na wo bliboe.
Ŋgɔdonya
Ŋutsu kple nyɔnu nutefewɔlawo fe ŋutinya siwo nye nyatefe la sɔ gbɔ ɖe Biblia me. Aleke míawɔ be kpɔɖeŋu siwo woɖo ɖi la naɖe vi na mí?
HABEL
“Togbɔ Be Eku Hã La, Egale Nu Ƒom”
Esi wònye nya ʋɛ aɖewo koe wogblɔ tso Habel ŋu le Biblia me ɖe, nu kae míate ŋu asrɔ̃ tso eyama kple efe xɔse ŋu?
NOA
‘Ezɔ Kple Mawu Vavã La’
Kuxi kawoe Noa kple srɔ̃a do goe le wo viwo hehe me? Nu ka tae aɖakaʋua kpakpa bia be xɔse nanɔ Noa si?
ABRAHAM
‘Ame Siwo Katã Si Xɔse Le La Fofo’
Aleke Abraham ɖee fia be yexɔ Mawu dzi se? Mɔ kawo nue nàdi be yeasrɔ̃ Abraham fe xɔse le?
RUT
“Afi Si Nàyi La, Afi Ma Mayi”
Nu ka tae Rut lɔ̃ faa ʋu le efe fometɔwo gbɔ kple wo denyigbaa dzi? Nɔnɔme nyui kae wòɖe fia si na Yehowa melɔ̃ nu le egbɔ o?
RUT
Enye “Nyɔnu Zãzɛ”
Nu ka tae wònɔ vevie be Rut kple Boas naɖe wo nɔewo? Nu kae míate ŋu asrɔ̃ tso Rut kple Naomi gbɔ ku ɖe nu si fome nye ŋu?
XANA
Eɖe Efe Dzimenyawo Gblɔ Na Yehowa
Ale si Xana xɔ Yehowa dzi se la kpe ɖe eŋu wòte ŋu nɔ te ɖe nɔnɔme sesẽ si ŋu wòdze abe mate ŋu awɔ naneke le o ene la nu.
SAMUEL
‘Enɔ Tsitsim Le Yehowa Gbɔ’
Nu ka tae Samuel fe ɖevime menɔ abe ɖevi bubuwo tɔ ene o? Nu kae do ŋusẽ Samuel fe xɔse esime wònɔ avɔgbadɔa me?
SAMUEL
Dzigbãnyawo Tui, Gake Edo Dzi
Nɔnɔme sesẽwo kple dzigbãnyawo tua mía dometɔ ɖe sia ɖe eye wodoa míafe xɔse kpɔna. Nu kae míate ŋu asrɔ̃ tso Samuel fe dzidodoa me?
ABIGAIL
Ewɔ Nu Le Aɖaŋudzedze Me
Nu kae míate ŋu asrɔ̃ tso ale si atsufe sesẽ na Abigail la me?
ELIYA
Eʋli Tadedeagu Dzadzɛa Ta
Aleke míate ŋu asrɔ̃ Eliya ne míele nu me dzrom kple ame siwo melɔ̃ ɖe Biblia fe nufiafiawo dzi o?
ELIYIA
Enɔ Ŋudzɔ, Eye Wòlala
Aleke Eliya do vevie gbedodoɖa esime wònɔ Yehowa si nu kpɔm be wòawɔ efe ŋugbedodoa dzi?
ELIYA
Efe Mawu Fa Akɔ Nɛ
Nudzɔdzɔ kawoe wɔe be dzi va ɖe le Eliya fo ale gbegbe be wòbia gɔ̃ hã be yeaku?
YONA
Esrɔ̃ Nu Tso Efe Vodadawo Me
Àte ŋu ase nu si tae Yona nɔ vɔvɔ̃m be yeayi dɔa gbe la gɔme nɛa? Efe ŋutinyaa fia nu vevi aɖewo mí tso Yehowa fe dzigbɔɖi kple nublanuikpɔkpɔ ŋu.
YONA
Esrɔ̃ Nublanuikpɔkpɔ
Aleke Yona fe ŋutinyaa ate ŋu akpe ɖe mía ŋu míadzro mía ɖokui me anukwaretɔe?
ESTER
Eʋli Mawu Ƒe Amewo Ta
Ebia xɔse kple dzinɔamefo be woaɖe ɖokuitsɔtsɔsavɔ fe lɔlɔ̃ afia abe ale si Ester wɔe ene.
ESTER
Edze Nunya, Dzi Nɔ Efo, Eye Medi Eɖokui Tɔ O
Aleke Ester wɔ nu ɖokuitɔmadimaditɔe le Yehowa kple efe amewo ta?
MARIA
‘Kpɔ Ða! Yehowa Ƒe Dɔlanyɔnue Menye!’
Esi mawudɔla Gabriel fo nu kple Maria la, nu kae Maria fe nuwɔna ɖe fia le efe xɔse ŋu? Nɔnɔme nyui bubu kawo hãe wòɖe fia?
MARIA
Enɔ Nyaawo “Ŋu Bum Le Efe Dzi Me”
Nu siwo tefe Maria kpɔ la na wògaka ɖe Yehowa fe ŋugbedodowo dzi geɖe wu.
YOSEF
Ekpɔ Efe Ƒomea Ta, Elé Be Na Wo, Edo Vevie Nu
Mɔ kawo nue Yosef kpɔ efe fomea ta le? Nu ka tae wòkplɔ Maria kple Yesu yi Egipte ɖo?
MARTA
“Mexɔe Se”
Esime Marta nɔ nu xam la, aleke wòɖee fia be xɔse sẽŋu le ye si?
PETRO
Edze Agbagba Ðu Vɔvɔ̃ Kple Ðikeke Dzi
Ðikeke tea ŋu ɖua ame dzi, eye wògbleɔ. Gake Petro te ŋu ɖu vɔvɔ̃ kple ɖikeke si nɔ eme la dzi hezu Yesu yomedzela.
PETRO
Ewɔ Nutefe Le Dodokpɔwo Me
Aleke Petro fe xɔse kple efe nutefewɔwɔ kpe ɖe eŋu be wòlɔ̃ Yesu ɖɔe ɖo?
PETRO
Esrɔ̃ Tsɔtsɔke Tso Afetɔ La Gbɔ
Aleke Yesu fia tsɔtsɔke Petroe? Aleke Yesu ɖee fia be yetsɔ ke Petro?
Nyatafonya
Aleke nàte ŋu anɔ ŋusẽ dom wò xɔse eye nàtsɔ wò susu aɖo wò mɔkpɔkpɔa dzi tututu?
Ɣeyiɣikɔntabubu Ƒe Fli
Ɣeyiɣikɔntabubu fe fli kple anyigbatatawo akpe ɖe ŋuwò nàkpɔ ɣeyiɣi si me nutefewɔla siwo ŋu Biblia fo nu tsoe la nɔ agbe le kple tefe siwo wonɔ la le susu me.


c: text/html

text:
Aleke Mawɔ Adze Xɔlɔ̃ Si Asɔ Nam?
Nu si nàte ŋu awɔ
Gbã la, de dzesi ame siwo fomevi mètea ŋu dea ha kple o
Ƒexɔxɔ:
Esesẽna nam be made ha kple ame siwo nye . . .
hanyetiwo
sɔhɛ tsitsiwo
ame tsitsiwo
Ŋutete:
Esesẽna nam be made ha kple ame siwo . . .
zã
si ŋutete tɔxɛ le
nya agbalẽ
Amenyenye:
Esesẽna nam be made ha kple ame siwo . . .
fo dzi le
xɔ ŋkɔ
le ha aɖe koŋ me
Evelia, tia nya siwo le ete dometɔ si wɔ ɖeka kple ale si nèwɔa nui ne èle ame siwo nède dzesii le etame la gbɔ.
Mewɔa nu abe ɖe mele abe woawo ke ene.
Nu siwo me metsɔ ɖe le ko ŋue mefoa nu tsoe.
Mezia ɖoɖui henɔa mɔnukpɔkpɔ dim be mado le wo dome kaba.
Etɔ̃lia, wɔ afɔɖeɖea gbã! Menye ɣesiaɣie wòle be nànɔ mɔ kpɔm be ame bubuwo nate ɖe ye ŋu o. Ɣeaɖewoɣi la, ele be wò hã nàte ɖe amewo ŋu. (Filipitɔwo 2:4) Aleke nàte ŋu awɔ esia?
Mègadze xɔlɔ̃ hawòtiwo ɖeɖe ko o. Bu eŋu kpɔ: Nu ka ta nàna wò susu nanɔ ame fomevi aɖewo ko ŋu, evɔ nànɔ konyi fam be xɔlɔ̃ mele ye si o? Ðeko wòanɔ abe ame aɖe si le tɔdomekpo dzi, si be dɔ le ye wum, evɔ tɔmelã geɖe le tsia me hafi ene!
“Nɔnye de dzi fo nam be madze agbagba manɔ dze ɖom kple ame tsitsiwo le hamea me. Egblɔ be awɔ nuku nam be nu geɖe li siwo ŋu nye kpli wo míate ŋu aɖo dze tsoe hafvevitɔwoe i. Efe nyaa le eme, eye fifia xɔlɔ̃ geɖe le asinye!”—Helena, exɔ fe 20.
Srɔ̃ ale si nàɖo dze. Nu nye be (1) ɖo to, (2) bia nya, eye (3) ɖee fia be yetsɔ ɖe le eme ŋutɔŋutɔ.—Yakobo 1:19.
“Mèdzea agbagba be manye toɖola, ke menye nu kpoloe fola o. Ne mele dze ɖom la, medzea agbagba be maganɔ nu fom tso ɖokuinye ŋu fũu akpa alo anɔ ame bubuwo ŋu gblẽm o.”—Serena, exɔ fe 18.
“Ne ame aɖe le nya si ŋu nyemenya nu boo tsoe o gblɔm la, megblɔna be wòaɖe nya si gblɔm wòle la me nam. Mewɔa esia kple susu be dzeɖoɖoa nayi edzi.”—Jared, exɔ fe 21.
“Mekpea ŋu, eya ta ɖe medzea agbagba ŋutɔ hafi tea ŋu ɖoa dze. Gake hafi nàte ŋu adze xɔlɔ̃ la, ele be nàdo vivi ɖe amewo ŋu. Esia wɔe be mete ŋu le dze ɖom kple amewo azɔ.”—Leah, exɔ fe 16.

robotstxt: allowed

filter: keep


text:
User:Norbert Kekeli
ŊKUÐOÐO BLEMATƆ AÐEWO DZI[trɔ asi le eŋu]
http://wol.jw.org/ee/wol/mp/r114/lp-ew/g/2014/481 Joseph Priestley
“le si wòtea ŋu wɔa nu vovovowo, efe dzonɔameme, efe dɔwɔwɔ, efe amewɔwɔ; ale si wòdina be yeanya nu sia nu tsitotsito ku ɖe nuwɔwɔwo, agbenɔnɔ alo hadomenuwɔnawo ŋu; akpa si wòwɔ le dzɔdzɔmeŋutinunya, mawuŋununya, xexemenunya kple dunyahehe me; akpa vevi si wòwɔ le Tɔtrɔ Kpata si va [Franseawo] fe ŋutinya me kple ale si wowɔ funyafunyae madzemadzee la na woate ŋu agblɔ le eŋu be enye fe 1700-awo me ame ŋkuta.”—Xexemenunyala Frederic Harrison.
NU ÐEDZESI kawoe Joseph Priestley wɔ? Efe numekukuwo kple agbalẽ siwo wòŋlɔ la kpɔ ŋusẽ ɖe ale si amewo bua dziɖuɖuwo, Mawu kple ya si míegbɔna gɔ̃ hã dzi. Afetɔ Priestley ɖale nu ŋlɔm tso dzɔdzɔmeŋutinunya alo mawusubɔsubɔ ŋu o, egbea nya siwo ŋu kpeɖodzi mele o heléa nyatefenyawo kple nya vavãwo me ɖe asi. Na míakpɔ ale si wòwɔe ɖa. EDI NYATEƑEA TO DZƆDZƆMEŊUTINUNYA DZI Esi Joseph Priestley do go dzɔdzɔmeŋutinunyala Benjamin Franklin le fe 1765 me megbee wòva nɔ nu me kum tso ale si elektriki wɔa dɔe la ŋu. Do ŋgɔ na fe sia la, ɖeko wòtsɔa dzɔdzɔmeŋutinunya ɖea modzakae. Le fe si kplɔe ɖo me la, nu siwo ŋu wòke ɖo la wɔ dɔ ɖe ehati dzɔdzɔmeŋutinunyalawo dzi ale gbegbe be wotiae wòzu London Fia Habɔbɔ me tɔwo dometɔ ɖeka. Eyome Priestley va te numekuku tso dzɔdzɔmenuwo fe nɔnɔme ŋu. Le ɣeyiɣi kpui aɖe ko me la, eva ke ɖe ya yeye fomevi vovovowo ŋu. Esiawo dometɔ aɖewoe nye ya siwo woyɔna le yevugbe me be ammonia kple nitrous oxide. Etsɔ carbon dioxide gɔ̃ hã de tsi me ale wòto soda (soda water) vɛ. Esi Priestley nɔ nu me kum le England fe anyiehe le fe 1774 me la, eva ke ɖe ya tɔxɛ aɖe si nana bosomikaɖialo vele fe keklẽ nu sẽna ɖe edzi ŋu. Emegbe la, etsɔ ya sia fe sue aɖe (mililita 60) de atukpa me eye wòlé afi aɖe de eme. Afi la nɔ agbe wòdidi tefe eve wu ale si wòanɔ ne ya si míegbɔna lae le atukpaa me. Esi Priestley ŋutɔ hã gbɔ ya sia fe ɖe la, ebe ɖeko “yezu wodzoe eye yete ŋu gbɔ nyuie hena ɣeyiɣi aɖe le esia megbe.” Ɔksidzin* ŋue Joseph Priestley ke ɖo. Ke hã, efo nya ta be ya siae nye ya si míegbɔna si me nu si xea mɔ na dzo fe léle mele o. Priestley fe nyatafofoa mele etefe o, gake ame geɖe gabua ya sia si ŋu wòke ɖo la be enye “efe agbemedzidzedzekpɔkpɔ gãtɔ kekeake.” EDI NYATEƑEA LE MAWUSUBƆSUBƆ ME Abe ale si Priestley xɔe se be nu susugblɔ siwo ŋu kpeɖodzi mele o nana be nyatefenyawo zua dze buna ɖe ama me ene la, nenema kee wòxɔe se hã be kɔnyinyiwo kple dzixɔse siwo ŋu kpeɖodzi mele o hã nana mawusubɔsubɔ me nyatefea buna. Gake le ɣeyiɣi didi si eya ŋutɔ tsɔ di Biblia me nyatefea me la, eva da asi ɖe susu aɖewo siwo tsi tre ɖe nu si tututu Biblia fia ŋu la dzi. Le kpɔɖeŋu me, le ɣeyiɣi aɖe me la, melɔ̃ ɖe edzi be Mawu fe gbɔgbɔe ʋã amewo woŋlɔ Biblia o. Meda asi ɖe nya si Biblia gblɔ be Yesu nɔ agbe le dzifo kpɔ hafi va zu amegbetɔ la hã dzi o. Ke hã, Priestley ʋu go subɔsubɔhawo fe alakpanufiafia siwo nɔ anyi ɣemaɣi, siwo gakpɔtɔ xɔ afe ɖe subɔsubɔha gãwo me egbea. Eŋlɔ bena wova tsɔ alakpanufiafiawo abe Mawuɖekaetɔ̃, luʋɔ makumaku kple tadedeagu na nɔnɔmetatawo ene, siwo ŋu Biblia fo nu tsi tre ɖo la tɔ tsi nyatefe si Yesu kple eyomedzelawo fia la. Priestley fe numeɖeɖewo ku ɖe mawusubɔsubɔ ŋu kple ale si wòda megbe na tɔtrɔ kpata si va Amerikatɔwo kple Franseawo fe dziɖuɖu me la na dzi ku wo detɔ Eŋlisiawo ɖe eŋu. Le fe 1791 me la, amehawo va gbã Priestley fe afe kple efe dɔwɔfe eye eya ŋutɔ si dzo yi United States. Togbɔ be woɖoa ŋku Joseph Priestley dzi le nu siwo ŋu wòke ɖo le dzɔdzɔmeŋutinunya me ta hã la, eya ŋutɔ xɔe se be nusɔsrɔ̃ tso Mawu kple efe tameɖoɖowo ŋu nye “nu si ŋu asixɔxɔ gã aɖe le.” [Etenuŋɔŋlɔ] Do ŋgɔ la, Swedentɔ dzɔdzɔmenudokpɔla Carl Scheele ke ɖe ɔksidzin ŋu, gake meɖee ɖe go o. Emegbe la, Franseawo fe dzɔdzɔmenudokpɔla Antoine-Laurent Lavoisier yɔ ya sia be ɔksidzin.
EŊUTINYA VEVI AÐEWO ▸ Wodzi Joseph Priestley le fe 1733 me le England le du aɖe si gogo Leeds me. ▸ Enye dzɔdzɔmeŋutinunyala si va ke ɖe ya (gas) fomevi vovovowo ŋu. ▸ Efia nu tso dunyahehe ŋuti si na wòʋli nufofo, mawusubɔsubɔ kple sukudede fe ablɔɖe ta. ▸ Enye nunɔla si meda asi ɖe subɔsubɔdzixɔse aɖewo abBig text


text:
Nu Ka Tae Wòle Be Míado Gbe Ða Le Yesu Ƒe Ŋkɔ Me?
Ale si Biblia ɖo eŋui
Ele be míado gbe ɖa na Mawu le Yesu fe ŋkɔ me elabe mɔ ma ko dzie Mawu be míato ado gbe ɖa na ye hafi yeasee.
Yesu gblɔ be: “Nyee nye mɔ la kple nyatefe la kpakple agbe la. Ame aɖeke mevaa Fofo la gbɔ o, negbe to dzinye ko.” (Yohanes 14:6)
Yesu gblɔ hã na efe apostolo wɔnutefeawo be: “Vavã, vavã mele egblɔm na mi be: Ne miebia nane Fofo la la, atsɔe ana mi le nye ŋkɔ me.”—Yohanes 16:23.
Susu bubu siwo ta míado gbe ɖa le Yesu fe ŋkɔ me
Míedea bubu Yesu kple Fofoa Yehowa Mawu ŋu.—Filipitɔwo 2:9-11.
Míeɖenɛ fiana be míelɔ̃ ɖe edzi be Yesu fe kuae nye mɔ si dzi Mawu to be yeaɖe mí.—Mateo 20:28; Dɔwɔwɔwo 4:12.
Míelɔ̃ ɖe ɖofe tɔxɛ si Yesu le abe Nyaxɔɖeakɔla le Mawu kple amegbetɔwo dome la dzi.—Hebritɔwo 7:25.
Míedea bubu ɖofe si le Yesu si abe Nunɔlagã ene ŋu, be enye ame si ate ŋu akpe ɖe mía ŋu fomedodo nyui nanɔ mí kple Mawu dome.—Hebritɔwo 4:14-16.


text:
Wikipedia:General disclaimer
Ne wòmese Eʋegbe nyuie o la, wòa kpɔ gbe bubuwo fe nuxlɔame nyawo le miame le afisi woŋlɔ ɖa be "le gbe bubuwo me" la te.
Wikipiɖia enye nunyagbãle si li fãa na amewo katã fe zazã, eye wònye ame vovowo kple habɔbɔ vovowo siwo na kpekpeɖeŋu le dɔsia ŋɔŋlɔm le xexeme nunyaŋu godoo. Efe nɔnɔme naamɔ amesiame si ateŋu azã internet kple browserwo ŋudɔ be wòatrɔ nusiwo le eme. Ne nɔ nyanyame nawò be menye nusianu si le afisia me nunyaladeŋgɔwo kple agbalẽnyalagãwo to be wole eme vavã o.
Esia melegbɔgblɔm be wòmakpɔ nuveviewo kple nunya vavã le Wikipiɖia la dzi o; zigeɖe la, wòakpɔe. Gake Wikipiɖia ma ateŋu ado ŋugbe nawò be nusianu si le afisia le eme vavã o. Ɣeaɖewoɣi la, nuŋɔŋlɔa ɖewo fe tatawo woatrɔ medidi o, elabena ameaɖe alo nubaɖawɔla ɖe wɔ tɔtrɔa ɖe si mesɔ kple nunyalawo kple agbãlenyalawo le xexeame katã fe susuwo o.
Nuwo me toto[trɔ asi le eŋu]
Míele asitrɔm le alesi míatia alo míade dzesi nuŋɔŋlɔwo fe tata siwo ŋu ŋugbe le. Míafe nuŋlɔlawo zãna dɔwɔnu tɔxea ɖewo abe Tɔtrɔ yeyewo kple Axa yeyewo tsɔ nɔ ŋkulem ɖe nuyeyewo kple tɔtrɔ yeyeawo ŋu. Habɔbɔa ɖeke meli si toa Wikipiɖia la me o; togbɔ be nuxlẽla geɖewo wɔna ɖɔɖɔɖowo alo wotoa nuaɖewo me hã abe peer review, sea ɖeke meli si na dɔ sia wɔwɔ o. Nuŋɔŋlɔ siwo wotia kpɔ le wome toto megbe hã abe featured article woteŋu trɔna emegbe elabena ameaɖe vayi wɔ tɔtrɔ vɔ̃ɖia ɖe hafi nevale exlem.
-
- Wòmateŋu abu fɔ nuŋlɔla, kpeɖeŋutɔ, amesi na nu, dɔdzikpɔla, sysɔp kple amesiwo katã do fome kple Wikipiɖia wodometɔa ɖeke ɖe numanomeea ɖe si le afisia ŋu lo alo le wòŋutɔ fe emenuwo zãza ŋuti o.
Gɔmesesea ɖeke meli o; mɔɖeɖe tɔxe[trɔ asi le eŋu]
Taflatse, eme nekɔ na amesiame bena nusiwo katã woŋlɔ ɖe afisia li fãa na amewokatã, eye ŋugbedodoa ɖeke mele wò kpakple afisia fe afetɔwo kple ezãlawo, amesiwo fe mɔwo dzi nuŋɔŋlawo le, Wikipiɖia la me nuŋlŋlawo ɖesiaɖe, dɔdzikpɔlawo, sysɔpwo alo amebuba ɖeke si do fome kple dɔ sia alo efe fomedodowo o. Mɔɖeɖea ɖe li be na tsɔ nusianu fãa tso afisia; Esia me fia be gɔmesesea ɖeke li le Wikipiɖia kple efe dɔwɔlawo kple ezãlawo kpakple wò dome o.
Mɔɖeɖe alo gɔmesesea ɖeke mele wò kple Wikipiɖia dome na nyasiawo zãza alo wotɔtrɔ si mele GNU Free Documentation License (GFDL) mɔɖeɖewo nu o; Ne ameaɖe wɔ tɔtrɔa ɖe le nusiwo neŋlɔ ŋu le Wikipiɖia dzi alo woɖe efe akpa ɖe la, wòmekpɔ mɔ abu fɔ Wikipiɖia alo efe fomedodoa ɖeke o.
Trademarks /(Dzesi tɔxewo)[trɔ asi le eŋu]
Dzesi tɔxe (abe trademarks, service marks, collective marks, design rights, personality rights) siwo dze le Wikipiɖia la me la nye nutɔwo ŋutɔ tɔ. Wofe zãzã le afisia mefia be mɔ li na wo ŋudɔ wɔwɔ le goa ɖeke me si to vovo na esiwo woɖe mɔ na le GFDL mɔɖeɖewo te o. Ne wome gblɔe fitaa o la, ekema fomedodoa ɖeke mele Wikipiɖia kple Wikimedia kpakple dzesitɔa ɖeke o eyata Wikipiɖia mateŋu aɖe mɔ na ameaɖeke be wòazã nusiwo nutɔwo meɖe mɔ na o la. Ne ezã nusiawo la, ele ɖokuiwò si, eye ne nyaɖe tso ezãzã me la, wò ɖeka fe agba ye.
Sesiwo te Wikipiɖia le[trɔ asi le eŋu]
Ɖewomahĩ Wikipiɖia menuwo ɖeɖefia alo woŋɔŋlɔ ada se dzi le dukɔ alo afisi wòle la me. Wikipiɖia dɔwo katã le mɔwo dzi le Florida le United States of America eye wozãa wo le afima fe sewo nu. Se siwo le wòfe dukɔme fe mɔɖeɖewo na nusiwo wòateŋu agblɔ alo nusiwo wòateŋu ama na amewo ateŋu ato vovo tso esiawo gbɔ. Wikipiɖia me doa ŋuse ameaɖeke be wòa da wo de sewo dzi o eyata ne eda se siawo dzi la, wò ɖeka woa bu fɔe.
Afisia meye aɖaŋuɖofe o[trɔ asi le eŋu]
Ne ehiã aɖaŋu na nutɔxea ɖe (le kpɔɖeŋu me, dɔyɔyɔ, sewo, ganyawo) me la, di amesi wɔa dɔ le numa ŋuti. Kpɔ Wikipedia:Risk disclaimer, Wikipedia:Medical disclaimer, and Wikipedia:Legal disclaimer hã.
Mieda akpe nawo bena ne gbɔdzi ɖi xlẽ nusiwo le afisia eye míe xɔese be Wikipiɖia la zãzã adze ŋuwo.
Kpɔɖeŋu le nunyagbãle bubuwo fe "disclaimer-wo" ŋu[trɔ asi le eŋu]
Togbɔ be wona agbãlenyalawo kple nusrɔ̃ladeŋgɔwo to nunyagbãle bubwo me hã, yawo hã medo ŋugbe be nusianu le eme vavã o.
- britannica.com disclaimer la (tso afisi Encyclopædia Britannica la le):
- "YOUR USE OF BRITANNICA.COM IS AT YOUR SOLE RISK." (Iŋlisigbe)
- MSN.com disclaimer la (tso afisi Microsoft fe Encarta Encyclopedia la le)
- "...AND THE ENTIRE RISK AS TO SATISFACTORY QUALITY, PERFORMANCE, ACCURACY, AND EFFORT IS WITH YOU." (Iŋlisigbe)
- bartleby.com disclaimer la (tso afisi Columbia Encyclopedia la le)
- "YOU EXPRESSLY AGREE THAT USE OF THE SERVICE IS AT YOUR SOLE RISK." (Iŋlisigbe)


text:
Vivimehae Yehowa Ðasefowo Nyea?
Ao, menye vivimehae mí Yehowa Ðasefowo míenye o. Ke boŋ míenye Kristotɔ siwo doa vevie nu be míato Yesu fe afɔtofewo to agbenɔnɔ ɖe efe nufiafiawo nu me.
Nu kae nye vivimeha?
Gɔmesese vovovowoe le amewo si ku ɖe nya “vivimeha” ŋu. Gake na míadzro gɔmesese eve siwo koŋ nɔa nya vivimeha ŋu na ame geɖe la me eye míakpɔ nu si tae mesɔ be woagblɔ be mí Yehowa Ðasefowo míenye vivimeha o ɖa.
Ame aɖewo bua vivimeha be enye subɔsubɔha yeye alo subɔsubɔha si fe nufiafiawo to vovo na subɔsubɔha xoxowo tɔ. Mí Yehowa Ðasefo míeto mawusubɔsubɔ yeye vɛ o. Ke boŋ míesrɔ̃a ale si Kristotɔ gbãtɔwo subɔe. Woŋlɔ Kristotɔ gbãtɔ siawo fe kpɔɖeŋuwo kple nufiafiawo ɖe Biblia me. (2 Timoteo 3:
16, 17) Míexɔe se be Biblia koe afia nu si sɔ be woawɔ le mawusubɔsubɔ me kple nu si mesɔ be woawɔ o.
Ame aɖewo bua vivimeha be enye subɔsubɔhawo fe kɔmama vɔ̃ɖi aɖe si fe kplɔla nye amegbetɔ. Mí Yehowa Ðasefowo míebua amegbetɔ aɖeke be eyae nye míafe kplɔla o. Ke boŋ míewɔna ɖe mɔfiame si Yesu na eyomedzelawo be “ame ɖekae nye miafe Kplɔla, Kristo la” dzi.
—Mateo 23:10.
Menye vivimeha vɔ̃ɖi aɖee mí Yehowa Ðasefowo míenye kura o, ke boŋ míafe mawusubɔsubɔ ɖea vi na nuto siwo me míele la me tɔwo. Le kpɔɖeŋu me, míafe gbefãɖeɖedɔa kpena ɖe ame geɖe ŋu woɖea asi le nuwɔna gbegblẽwo abe atike vɔ̃ɖiwo nono kple ahamumu ene ŋu. Tsɔ kpe ɖe eŋu la, míewɔa nuxexlẽ kple nuŋɔŋlɔ sɔsrɔ̃ fe ɖoɖo. Ðoɖo sia kpe ɖe ame akpe geɖewo ŋu le xexea me godoo wova nya nuxexlẽ kple nuŋɔŋlɔ. Eye míenaa kpekpeɖeŋu ame siwo ŋu dzɔdzɔmefɔkuwo gblẽ nu le la dometɔ geɖewo. Míedzea agbagba be míafe agbenɔnɔ nanye kpɔɖeŋu nyui na amewo abe ale si Yesu xlɔ̃ nu eyomedzelawo ene.


text:
NYATI SI LE AKPAA DZI
Ame Kae Nye Xɔlɔ̃ Nyui?
LE ƑE 2010 fe December 25 lia dzi la, nyɔnu aɖe si xɔ fe 42, si le Britain la ŋlɔ da ɖe Internet dzi hahoo kadodo xɔŋkɔ aɖe dzi be yele ye ɖokui wu ge. Nya si wòŋlɔ ɖi la ɖee fia be nu gloe le agbe me eye wòle xɔnametɔ dim. Togbɔ be Internet dzi “xɔlɔ̃” gbogbo aɖewo le nyɔnu sia si hã la, wo dometɔ aɖeke menya afa nɛ o. Kpovitɔwo va ke ɖe efe kukua ŋu le ŋufɔke. Eno atike ku.
Egbea la, mɔɖaŋunuwo na wòle bɔbɔe na mí be míadze “xɔlɔ̃” alafa alo akpe geɖewo gɔ̃ hã le internet dzi ne míenya ŋlɔ ameawo fe ŋkɔ kpe ɖe xɔlɔ̃ siwo le mía si le internet dzi fe ŋkɔwo ŋu ko. Eye ne míedi be míatso “xɔlɔ̃kadodo” aɖe me la, nu si ko hiãe nye be míatutu amea fe ŋkɔ ɖa. Ke hã nublanuinya si ku ɖe nyɔnu si ku le Britain la ŋu ɖe nyatefenya vevi aɖe fia, eyae nye be xɔlɔ̃ nyuiwo kpɔkpɔ gakpɔtɔ nye nu didokpoe le ame geɖe gome. Le nyatefe me la, esi woku nu me nyitsɔ laa la wokpɔe be ame siwo nye xɔlɔ̃ nyuiwo fe agbɔsɔsɔme dzi le ɖeɖem kpɔtɔ togbɔ be ame geɖewo va le ka dom kple wo nɔewo to internet dzi hã.
Abe ale si ame geɖe bunɛ ene la, àlɔ̃ ɖe edzi be xɔlɔ̃ nyui fe amesinɔnɔ le vevie. Eye àlɔ̃ ɖe edzi hã be xɔlɔ̃ nyui dzedze yi ŋgɔ sãa wu xɔlɔ̃dzedze to kɔmpiuta alo asitelefon ko dzi. Nɔnɔme nyui kawoe nèdina be wòanɔ ye xɔlɔ̃ si? Aleke nàwɔ anye xɔlɔ̃ nyui? Eye nu kae wòle be xɔlɔ̃wo nawɔ hafi wofe xɔlɔ̃dzedzea nanɔ anyi ɖaa?
Na míadzro mɔfiame ene siawo me ne nàkpɔ ale si Biblia me aɖaŋuɖoɖo siawo ate ŋu akpe ɖe ŋuwò nànye ame si fomevi amewo adi be yewoadze xɔlɔ̃e la ɖa.
1. Na Xɔ̃wòwo Nakpɔe Be Ètsɔ Ðe Le Eme Na Yewo Vevie
Ehiã be xɔlɔ̃ nyuiwo naku ɖe wo nɔewo ŋu. Esia fia be xɔlɔ̃ nyui ase le eɖokui me be wò nyawo ka ye, eye wòatsɔ ɖe le eme na wò vevie. Ele be mi ame evea siaa miaku kutri awɔ miafe akpa dzi eye miatsɔ mia ɖokui aɖo anyi na mia nɔewo. Esia aɖe vi geɖe na mi. Bia ɖokuiwò be, ‘Ðe malɔ̃ atsɔ ɖokuinye, nye ɣeyiɣiwo kple nye nunɔamesiwo aɖo anyi ɖe xɔ̃nyea ta?’ Nenɔ susu me na wò be, hafi xɔlɔ̃ nyui nasu asiwò la, ele be wò ŋutɔ hã nanye xɔlɔ̃ nyui.
NƆNƆME NYUI SI AMEWO DINA BE WÒANƆ YEWO XƆLƆ̃WO SI
Irene: “Xɔlɔ̃dzedze lɔ ɣeyiɣi kple beléle geɖe ɖe eme abe ale si ko wòhiãna be woalé be na sefofobɔ nyakpɔwo ene. Gbã la, wò ŋutɔ ɖoe kplikpaa be yeanye xɔlɔ̃ nyui. Nɔ vivi dom ɖe amewo ŋu eye nàtsɔ ɖe le eme na wo vevie. Lɔ̃ faa nàtsɔ wò ɣeyiɣi asa vɔ ne ehiã be nàwɔ esia.”
Luis Alfonso: “Egbea ɖokuitɔdidi va bɔ ɖe xexea me, eye amewɔwɔ ya le to yim. Eya ta menye nu foasi kura ne ame aɖe tsɔ ɖe le eme na wò vavã evɔ mele mɔ kpɔm be nàɖo etefe na ye o.”
NYA KAE BIBLIA GBLƆ?
“Ale si ko miedina be amewo nawɔ na mi la, miwɔ nenema ke na wo. Minɔ nu nam amewo, eye amewo ana nu mi.” (Luka 6:31, 38) Le mawunyakpukpui siawo me la, Yesu de ɖokuitɔmadimadi kple dɔmenyonyo fe dzi fo. Dɔmenyonyo ma tɔgbi nana be wonyea xɔlɔ̃ nyuiwo. Ne ètsɔa ɖokuiwò ɖoa anyi hekpena ɖe xɔ̃wòwo ŋu evɔ mèkpɔa mɔ be woaɖo etefe na ye o la, woalɔ̃ wò nya gbɔ godoo.
2. Nye Dzeɖola Nyui
Dzeɖoɖo edziedzie nana be xɔlɔ̃kadodo vavã me sẽna ɖe edzi. Eya ta miɖo dze tso nu siwo me mi ame evea mietsɔa ɖe le la ŋu. Ðo to xɔ̃wòa ne ele nu fom, eye nàde bubu efe nyawo ŋu. Kafui eye nàde dzi fo nɛ ne ehiã. Ɣeaɖewoɣi la, ahiã be nàɖo aɖaŋu na xɔ̃wòa alo agbe nya nɛ gɔ̃ hã, gake esia wɔwɔ menɔa bɔbɔe ɣesiaɣi o. Ke hã xɔlɔ̃ vavã ado dzi ahe wò susu ayi afɔ gbegblẽ aɖe si nèɖe la dzi, eye wòaɖo aɖaŋu na wò ŋuɖɔɖotɔe.
NƆNƆME NYUI SI AMEWO DINA BE WÒANƆ YEWO XƆLƆ̃WO SI
Juan: “Ele be xɔlɔ̃ vavã nanye ame si gblɔa efe susu faa evɔ mado dziku ne mèda asi ɖe edzi o.”
Eunice: “Dzi dzɔam ŋutɔ ne xɔ̃nyewo kpɔ vovo ɖe ŋunye heɖo to nye nyawo, vevietɔ ne mele nɔnɔme sesẽwo me tom.”
Silvina: “Xɔlɔ̃ vavãwo ato nyatefe na wò ne wonya be ave wò gɔ̃ hã, elabe wò nyonyo ko dim wole.”
NYA KAE BIBLIA GBLƆ?
“Ele be ame sia ame naɖe abla le nusese me, nanɔ blewu le nufofo me, nanɔ blewu le dziku me.” (Yakobo 1:19) Xɔlɔ̃ nyuiwo kpɔa dzidzɔ ɖe ame si ɖoa to wo la ŋu. Gake ne wò ɖeka èxɔa dzeɖoɖoa katã wɔa tɔwòe la, ana xɔ̃wòa nase le eɖokui me be èbua wò susuwo be wole vevie wu ye tɔwo. Eya ta ne xɔ̃wò le efe dzimenyawo kple dzimaɖeɖiwo gblɔm na wò la, ɖo toe. Eye ne èwɔ nane wògbe nya na wò la, megave wò o. Lododowo 27:6 gblɔ be: “Xɔlɔ̃ fe abidede ame ŋu medze vɔ̃ o.”
3. Da Sɔ Le Nu Siwo Nèkpɔa Mɔ Na Me
Zi ale si wò kple xɔ̃wòa mieva le mia nɔewo nyam nyuie la, zi nenemae nàva nɔ dzesi dem efe gbɔdzɔgbɔdzɔwo wue. Mía xɔlɔ̃wo mede blibo o abe míawo ke ene. Eya ta mele be míakpɔ mɔ be wofe nuwɔnawo nade blibo alo adi be woawɔ nu sia nu wòasɔ pɛpɛpɛ o. Anyo boŋ be nàkpɔ ŋudzedze ɖe wofe nɔnɔme nyuiwo ŋu, eye nàŋe aɖaba afu wofe gbɔdzɔgbɔdzɔwo dzi.
NƆNƆME NYUI SI AMEWO DINA BE WÒANƆ YEWO XƆLƆ̃WO SI
Samuel: “Zi geɖe la míekpɔa mɔ be amewo nawɔ nu wòasɔ pɛpɛpɛ wu ale si míawo ŋutɔwo míate ŋui. Ne míedea dzesi míafe vodadawo hekpɔnɛ dzea sii be míehiã tsɔtsɔke la, míalɔ̃ faa atsɔ ake amewo.”
Daniel: “Lɔ̃ ɖe edzi be xɔ̃wòwo adze agɔ le dziwò. Ne masɔmasɔwo do mo ɖa la, anyo be miakpɔ wo gbɔ kaba, eye miadze agbagba aŋlɔ nya ma be.”
NYA KAE BIBLIA GBLƆ?
“Mí katã míewɔa vodada zi geɖe. Ne ame aɖe mewɔa vodada le nufofo me o la, ame sia nye ame deblibo, si ate ŋu ade ga efe ŋutilã bliboa hã.” (Yakobo 3:2) Lɔlɔ̃ ɖe nyatefenya sia dzi ate ŋu akpe ɖe mía ŋu míase nu gɔme na amewo. Eye esia akpe ɖe mía ŋu míaŋe aɖaba afu amewo fe vodada viviviwo kple wofe gbɔdzɔgbɔdzɔ siwo ate ŋu aɖe fu na mí la dzi. Biblia gblɔ be: “Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa ne nya aɖe le ame aɖe si ɖe nɔvia ŋu. . . . Gake hekpe ɖe nu siawo katã ŋu la, mido lɔlɔ̃, elabena enye ɖekawɔwɔ fe nublanu deblibo.”—Kolosetɔwo 3:13, 14.
4. Dze Xɔlɔ̃ Ame Geɖewo
Enye nyatefe be ele be míakpɔ nyuie le ame siwo míadze xɔlɔ̃e la ŋu. Gake esia mefia be míadze xɔlɔ̃ ame siwo nye mía hatiwo alo ame siwo mí kpli wo míexɔ hehe ɖeka ko o. Xɔlɔ̃dzedze ame siwo xɔ fe vovovowo, ame siwo fe dekɔnu to vovo na mía tɔ kple ame siwo tso dukɔ bubu me ate ŋu ana míase vivi na agbea.
NƆNƆME NYUI SI AMEWO DINA BE WÒANƆ YEWO XƆLƆ̃WO SI
Unai: “Xɔlɔ̃dzedze hawòtiwo kple ame siwo kpɔa dzidzɔ ɖe nu siwo dzɔa dzi na wò ŋu la ɖeɖe ko le abe awu si gbɔ melɔ̃a nu le o la dodo ɣesiaɣi ene. Aleke kee nèlɔ̃ awu ma dodoe o, edodo ava ti wò godoo.”
Funke: “Xɔlɔ̃dzedze ame vovovowo na nutefekpɔkpɔ geɖe su asinye. Mesrɔ̃ ale si mawɔ nu kple ame siwo xɔ fe vovovowo kple ame siwo fe dekɔnu to vovo na tɔnye, eye esia na metea ŋu dea ha kple ame sia ame henyaa ale si mawɔ nu kple ame ɖe sia ɖe fomevi. Eye xɔ̃nyewo kpɔa ŋudzedze ɖe nye nɔnɔme sia ŋu ŋutɔ.”
NYA KAE BIBLIA GBLƆ?
“Eya ta nu si miawɔ atsɔ aɖo etefe lae nye be


text:
SƆHƐWO BIANA BE
Ðe Wòle Be Míatso Míafe Kadodoa Mea?—Akpa 2
Tia tefe kple ɣeyiɣi si sɔ be míadzro nyaa me. Nu kae nya sia fia?
Enyo, bu ale si nàdi be wòawɔ nu ɖe ye ŋu la ŋu kpɔ. (Mateo 7:12) Ðe nàdi be wòagblɔe na ye le ame bubuwo ŋkume be yetso kadodoa mea? Ðewohĩ madi nenema o.
Ne anya wɔ la, anyo wu ne mègblɔe da ɖe telefon dzi nɛ be yetso kadodoa me alo ana wòanya to message alo e-mail dzi o. Ke boŋ, tia tefe kple ɣeyiɣi si sɔ be miadzro nya vevi sia me.
Nu kae nàgblɔ ne ɣeyiɣia de be nàɖe nu me nɛ? Apostolo Paulo de dzi fo na Kristotɔwo be woato “nyatefe” na wo nɔewo.—Efesotɔwo 4:25.
Mɔ nyuitɔe nye be nàɖɔ ŋu ɖo, gake nàte afɔ to sesĩe. Na eme nakɔ nɛ nyuie be yese le ye ɖokui me be yewofe kadodoa mate ŋu akpɔ dzidzedze o.
Mehiã be nàhe susu ayi efe vodadawo katã dzi alo afo nu tso nu siwo katã medo dzidzɔ na wò le eŋu o la o. Nyatefeae nye be le esi nàgblɔ be, “Mèwɔa nu sia” alo “Mèwɔa kemɛ gbeɖe o” la, anyo wu be nàgblɔ nya siwo aɖe ale si nèsena le ɖokuiwò me, abe “Medi ame si tɔgbi . . . alo “Mesusui be ele be míatso kadodoa me elabena . . .”
Menye ɣeyiɣi siae nàde axa na nyaa alo aɖe mɔ nɛ wòaxɔ ta le asiwò o. Eya ta nɔ ŋudzɔ ne ele agbagba dzem be yeato ayemɔ dzi atrɔ wò susu. Ðetugbui aɖe si ŋkɔe nye Lori gblɔ be: “Esi metso kadodoa me megbe la, ŋutsuvi si menɔ gbe ɖom ɖi kple tsã la, va nɔ nublanuinuwo wɔm ɣesiaɣi. Menya be ɖe wònɔ ewɔm be mase veve ɖe ye nu. Gake nyemena efe nuwɔna sia na metrɔ susu o. Abe Lori ene la, nya nu si dim nèle. Lé wò nyametsotsoa me ɖe asi goŋgoŋ. Na wò ao nanye ao.—Yakobo 5:12.
Le kadodoa me tsotso vɔ megbe.
Nyae be dzi ate ŋu ava ku wò vevie hena ɣeyiɣi aɖe le kadodoa me tsotso vɔ megbe. Àte ŋu ava se le ɖokuiwò me abe ale si wònɔ le hakpala gome ene. Eŋlɔ bena: “Mexa gobaa, eye mebi ŋutɔ, mefo ɖi le yiyim ŋkekeawo katã.”—Psalmo 38:7.
Wò velia siwo tsɔ ɖe le eme na wò adze agbagba be yewoade dzi fo na wò be nàgbugbɔ atee akpɔ. Kpɔ nyuie! Wo ŋutɔe ava nɔ wò nyametsotsowo me tsonuwo nu, ke menye wò veliawoe o. Eya ta mègavɔ̃ be yeate afɔ to sesĩe o, togbɔ be nu si dzɔ la ate ɖe dziwò gɔ̃ hã.
Ka ɖe edzi be mlɔeba la, wò vevesesewo nu ava yi. Gake fifia la, ɖe manyo be nàɖe afɔ ŋutɔŋutɔ siawo atsɔ anɔ te ɖe wò nɔnɔmea nu oa?
Gblɔ ale si nèse le ɖokuiwò me la na ame aɖe si dzi nèka ɖo.—Lododowo 15:22.
Do gbe ɖa na Yehowa tso nyaa ŋu.—Psalmo 55:23.
Ƒo ɖokuiwò ɖe fiaɖufea fe dɔwo me.—1 Korintotɔwo 15:58.
Mègaɖe ɖokuiwò ɖe aga o.—Lododowo 18:1.
Te hadede enumake kple ame siwo ade dzi fo na wò. Dze agbagba wò susu nanɔ nu nyuiwo ŋu.—Filipitɔwo 4:8.


text:
TA GBÃTƆ
Ameka Tututue Mawu Nye?
Ðe Mawu tsɔa ɖe le eme na wò vavã?
Aleke Mawu le? Ŋkɔ le esia?
Ðe wòanya wɔ be nàte ɖe Mawu ŋua?
ÈDE dzesii be ɖeviwo lɔ̃a nyawo biabia ŋutɔa? Wo dometɔ geɖe dzea nyawo biabia gɔme ne wonya te nufofo teti ko. Woake ŋku ɖi afɔ ta dzi anɔ kpɔwòm, ahabia wò be: Nukatae dziŋgɔlia fe amadede nye blɔ? Nukae naa ɣletiviwo nɔa keklẽm? Amekae fia xeviwo be woaxlɔ̃ wòanya se alea? Ðewohĩ àdze agbagba be yeaɖo eŋu na wo, gake ŋuɖoɖoa kpɔkpɔ menɔa bɔbɔe ɣesiaɣi o. Ne èdze agbagba kpɔ ŋuɖoɖo nyui aɖe na wo hã la, ɖeko woagabia ake be: Ke nukatae?
2 Menye ɖeviwo koe lɔ̃a nya biabia o. Ne míele tsitsim la, míeva nɔa nya geɖe biam. Míewɔa esia be míanya mɔ si dzi wòle be míato, be míanya afɔku siwo wòle be míafo asa na, alo be míakpɔ ŋuɖoɖo na biabia siwo le susu me na mí. Gake ewɔ abe ɖe ame geɖe dzudzɔ nyawo biabia ene, vevietɔ nya siwo hiã vevie wu. Míagblɔe ko be wodzudzɔ biabiawo fe ŋuɖoɖowo didi.
3 De ŋugble le biabia si le agbalẽ sia fe akpaa dzi, esiwo le ŋgɔdonyaa me, alo esiwo le ta sia fe gɔmedzedze ŋu kpɔ. Esiawoe nye biabia vevitɔ siwo nàte ŋu abia la dometɔ aɖewo. Ke hã, ame geɖe megadzea agbagba aɖeke be yewoakpɔ ŋuɖoɖoawo o. Nukatae? Ðe ŋuɖoɖoawo le Biblia mea? Ame aɖewo susui be efe ŋuɖoɖowo gɔmesese sesẽ akpa. Ame bubuwo hã senɛ le wo ɖokui me be anye ŋukpe na yewo be yewoabia nya. Eye ame aɖewo hã tsɔe be subɔsubɔhakplɔlawoe wòle be woadi biabia mawo fe ŋuɖoɖo. Ke wò ya ɖe?
4 Ðewohĩ adzɔ dzi na wò be yeakpɔ ŋuɖoɖo na agbe me biabia vevitɔwo. Ðikeke mele eme o be ɣeaɖewoɣi èbiaa ɖokuiwò be: ‘Tameɖoɖo ka kurae le agbe ŋu ya? Agbea katã koe nye esia? Aleke tututue Mawu le?’ Enyo ŋutɔ be nàbia nya siawo, eye ehiã vevie be nàgana ta o vaseɖe esime nèkpɔ ŋuɖoɖo fakɔname siwo ŋu kakaɖedzi le. Yesu Kristo si bi ŋutɔ le nufiafia me gblɔ be: ‘Minɔ ebiabia dzi, eye woana mi; minɔ edidi dzi, eye miakpɔe; minɔ ʋɔ fofo dzi, eye woaʋui na mi.’—Mateo 7:7.
5 Ne ‘èyi edzi di’ ŋuɖoɖo na biabia vevitɔwo la, àva kpɔe be wò agbagbadzedzewo ate ŋu ahe viɖe geɖe vɛ na wò. (Lododowo 2:1-5) Nuka kee ame bubuwo ɖagblɔ na wò o, ka ɖe edzi be ŋuɖoɖoawo li, eye àte ŋu ake ɖe wo ŋu—le Biblia me. Ŋuɖoɖoawo gɔmesese mesesẽ akpa o. Nusi ganyo wu enye be woana mɔkpɔkpɔ wò eye woahe dzidzɔ geɖe vɛ na wò. Eye woate ŋu akpe ɖe ŋuwò nànɔ agbe si me dzidzeme le fifia kura gɔ̃ hã. Gbã la, na míadzro biabia aɖe si ɖea fu na ame geɖe me.
ÐE MAWU METSƆA ÐEKE LE EME NA MÍ O EYE MESEA VEVE ÐE MÍA NU OA?
6 Ame geɖe susui be biabia ma fe ŋuɖoɖo enye, ẽ nenemae wòle. Woagblɔ be: ‘Ne ɖe Mawu tsɔa ɖe le eme na mí la, ne xexeame menyo kura wu oa?’ Afisiafi si míatrɔ ɖo la, míekpɔnɛ be xexeame yɔ fũ kple aʋawɔwɔ, fuléle, kple nuxaxa. Eye mía dometɔ ɖesiaɖe dzea dɔ, kpea fu, eye míafe ame veviwo kuna. Eyata ame geɖe gblɔna be, ‘Ne ɖe Mawu tsɔa ɖe le mía me hedea nu míafe kuxiwo me la, anye ne mexe mɔ ɖe nusiawo nu oa?’
7 Nusi gagblẽ nyaa ɖe edzi enye be ɣeaɖewoɣi la, subɔsubɔhakplɔlawo naa amewo susunɛ be Mawu mesea veve ɖe mía nu o. Le mɔ ka nu? Ne afɔku aɖe dzɔ la, wogblɔna be Mawu fe lɔlɔ̃nue. Ne míagblɔe tututu la, nufiala siawo bua fɔ Mawu be eyae na afɔkuawo dzɔ. Alea tututue wòle be míabu Mawua? Nuka tututue nye Biblia fe nufiafia? Yakobo 1:13 ɖo eŋu na mí be: “Amesi wote kpɔ la, megagblɔ bena, Mawue te ye kpɔ o; elabena womate ŋu ate Mawu akpɔ kple nuvɔ o, ke eya ŋutɔ la metea ame aɖeke kpɔna o.” Eyata menye Mawu gbɔe vɔ̃ɖinyenye siwo tefe kpɔm nèle le xexeame egbea la tso gbeɖe o. (Hiob 34:10-12) Ele eme be eɖea mɔ afɔkuwo dzɔna ya. Gake vovototo gã aɖe le ame fe mɔɖeɖe be nane nadzɔ kple egbɔ tsotso be wòadzɔ dome.
8 Le kpɔɖeŋu me, bu vifofo nyanu lɔ̃ame aɖe kpakple viaŋutsu tsitsi si kpɔtɔ le egbɔ le afeme ŋu kpɔ. Ne ŋutsuvia dze aglã eye wòɖoe be yeadzo le afea me la, fofoa maxe mɔ nɛ o. Tsɔe be via dzo yi va le agbe masɔmasɔ aɖe nɔm eye wòva ɖo nɔnɔme sesẽ aɖe me. Ðe míagblɔ be fofoa gbɔe wòtso be via ɖo nɔnɔme sesẽ mea? Kura o. (Luka 15:11-13) Nenema ke Mawu mexea mɔ na amegbetɔwo ne wotiae be yewoaɖe afɔ gbegblẽ o, gake mefia be egbɔe wòtso be kuxiwo do tso wofe nuwɔnawo me o. Eyata masɔ kura be woabu fɔ Mawu ɖe kuxi siwo katã me tom amefomea le la ta o.
9 Susu nyui aɖe tae Mawu ɖe mɔ amegbetɔwo lé woa ŋutɔwo fe mɔ gbegblẽ tsɔ ɖo. Esi wònye eyae nye mía Wɔla nunyala kple ŋusẽkatãtɔ ta la, menye dzizizie wònye nɛ be wòaɖe nusitae wòwɔ nane ɖo la gɔme na mí o. Gake lɔlɔ̃tɔe la, Mawu ɖe eme na mí. Àsrɔ̃ nu geɖe tso susu siawo ŋu le Ta 11 lia me. Gake kakaɖedzi nenɔ asiwò be menye Mawu gbɔe kuxi siwo me tom míele la tso o. Ðe wòna mɔkpɔkpɔ vavã mí boŋ be yeaɖe kuxiawo ɖa!—Yesaya 33:2.
10 Azɔ hã, Mawu le kɔkɔe. (Yesaya 6:3) Esia fia be ele dzadzɛ. Nɔnɔme vɔ̃ɖi fe susu aɖeke kura mele eyama me o. Eyata míate ŋu aka ɖe eyama dzi blibo. Gake mele alea le amegbetɔwo ya gome o, elabena ɣeaɖewoɣi nɔnɔme gbegblẽwo va sua mía si. Amegbetɔ ŋusẽtɔ si nye anukwareɖila wu ame bubu ɖesiaɖe gɔ̃ hã mate ŋu aɖɔ nu gbegblẽ siwo amewo wɔ la ɖo o. Gake ŋusẽkatãtɔe Mawu ya nye. Ate ŋu aɖɔ ŋutasẽnuwɔna me tsonu ɖesiaɖe si fe fu kpem amegbetɔfomea le la ɖo eye awɔe hã. Ne Mawu tso be yeaɖɔ nuwo ɖo la, akpɔ egbɔ be vɔ̃ɖinyenye nu yi tegbee!—Psalmo 37:9-11.
ALEKE MAWU SENA LE EÐOKUI ME ÐE NUMADZƆMADZƆWƆWƆ SIWO LI ŊU?
11 Gake hafi ɣemaɣi naɖo la, aleke Mawu sena le eɖokui me le nusiwo le dzɔdzɔm le xexeame kple le wò ŋutɔ wò agbe me ŋu? Biblia fia mí be Mawu “lɔ̃a nya dzɔdzɔe.” (Psalmo 37:28) Eyata etsɔ ɖe le nusi nye nyui kple nusi nye vɔ̃ me vevie. Elé fu numadzɔmadzɔwɔwɔ fomevi ɖesiaɖe. Biblia gblɔ be esi vɔ̃ɖivɔ̃ɖi va sɔ gbɔ ɖe anyigba dzi le blema la, ‘eɖu dzi na’ Mawu vevie. (Mose I, 6:5, 6) Mawu metrɔ o. (Maleaxi 3:6) Egakpɔtɔ lé fu nuwɔna siwo le fukpekpe hem va xexeame kokoko. Eye Mawu medi kura be yeakpɔ amewo woanɔ fu kpem o. Biblia gblɔ be: ‘Eyama tsɔa ɖe le eme na mi.’—Petro I, 5:7.
12 Aleke míewɔ ka ɖe edzi be Mawu medi kura be yeakpɔ amewo woanɔ fu kpem o? Kpeɖodzi bubu enye si. Biblia fia mí be Mawu fe nɔnɔme nue wòwɔ ame ɖo. (Mose I, 1:26) Esi nɔnɔme nyuiwo le Mawu si tae nɔnɔme nyuiwo le míawo hã mía si ɖo. Le kpɔɖeŋu me, ɖe wòtena ɖe dziwò ne èkpɔ ame maɖifɔwo le fu kpema? Ne numadzɔmadzɔ siwo wowɔna ɖe amewo ŋu tena ɖe dziwò la, ke ele be kakaɖedzi nanɔ asiwò be etena ɖe Mawu dzi vevie wu.
13 Amegbetɔwo fe nɔnɔme nyuitɔwo dometɔ ɖekae nye lɔlɔ̃. Mawu fe nɔnɔme kee nye ema dze le wo ŋu. Biblia fia be “Mawu enye lɔlɔ̃.” (Yohanes I, 4:8) Esi Mawu lɔ̃a mí tae míelɔ̃a ame ɖo. Ðe lɔlɔ̃ aʋã wò be nàɖe numadzɔmadzɔwɔwɔ siwo tefe kpɔm nèle le xexeame ɖa? Ne ɖe ŋusẽ le asiwò be nàɖe wo ɖa la, anye ne àwɔea? Àwɔe godoo! Ekema àte ŋu aka ɖe edzi be Mawu ava ɖe fukpekpe kple numadzɔmadzɔwɔwɔ ɖa godoo. Ŋugbedodo siwo fe nya míegblɔ le agbalẽ sia fe ŋgɔdonya me la menye drɔ̃e alo mɔkpɔkpɔ dzro aɖe ko o. Mawu fe ŋugbedodowo ava eme godoo! Gake be nàxɔ ŋugbedodo mawo dzi ase la, ehiã be nànya nu geɖe wu tso Mawu si do ŋugbe mawo ŋu.
MAWU DI BE NÀDZE SI YE
14 Ne èdi be yeadze xɔlɔ̃ ame aɖe la, nukae nàwɔ? Ðe màna amea nanya ŋkɔwò oa? Ke ɖe ŋkɔ le Mawu sia? Subɔsubɔhakplɔla geɖe gblɔna be efe ŋkɔe nye “Mawu” alo “Afetɔ,” gake menye efe ŋkɔ ŋutɔŋutɔe nye mawo o. Dzesideŋkɔwo koe wonye, abe alesi “fia” kple “dukplɔla” nye dzesideŋkɔwo ene. Biblia fia mí be dzesideŋkɔ gbogbo aɖewo le Mawu si. Esiawo dometɔ aɖewoe “Mawu” kple “Afetɔ” nye. Gake Biblia gafia mí hã be ŋkɔ ŋutɔŋutɔ le Mawu si, si nye: Yehowa. Psalmo 83:19 gblɔ be: “Ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!” Ne Biblia gɔmeɖeɖe aɖe le asiwò si me ŋkɔ ma medze le o la, ke àdi be yeakpɔ agbalẽ sia fe Megbenyawo, ne nànya nusitae. Nyatefea enye be Mawu fe ŋkɔ dze zi akpe geɖe le blema asinuŋɔŋlɔgbalẽ siwo dzi woŋlɔ Biblia ɖo zi gbãtɔ me. Eyata Yehowa di be nànya yefe ŋkɔ ahazã ŋkɔa. Míagblɔ be eto Biblia dzi le nanam be nàdze xɔlɔ̃ ye.
15 Mawu tsɔ ŋkɔ si ŋu gɔmesese geɖe le la na eɖokui. Mawu fe ŋkɔ, Yehowa, fia be ate ŋu ana efe ŋugbedodo ɖesiaɖe nava eme eye ate ŋu awɔ nusianu si wòɖo be yeawɔ.* Mawu fe ŋkɔ le etɔxɛ, etɔgbe aɖeke megali o. Eya ɖeɖe koe tɔ ŋkɔ ma. Yehowa nye amesi le etɔxɛ le mɔ vovovowo nu. Mɔ kawo nue?
16 Míekpɔe va yi be Psalmo 83:19 gblɔ le Yehowa ŋu be: ‘Wò ɖeɖe koe ɖo kpo ɖe nusianu dzi.’ Nenema ke Yehowa ɖeɖe koe woyɔ be “Ŋusẽkatãtɔ.” Nyaɖeɖefia 15:3 gblɔ be: ‘Yehowa, Mawu Ŋusẽkatãtɔ, gã kple nuku nye wò dɔwɔwɔwo; wò Fia mavɔmavɔtɔ la, dzɔdzɔe kple nyatefe enye wò mɔwo.’ Dzesideŋkɔ si nye “Ŋusẽkatãtɔ” fia mí be Yehowae nye amesi si ŋusẽ gãtɔ kekeake le. Ŋusẽ si gbegbe le esi la tɔgbe aɖeke megali o; efo ɖesiaɖe ta. Eye dzesideŋkɔ si nye “Fia mavɔmavɔtɔ” ɖoa ŋku edzi na mí be Yehowa gaɖe dzesi le mɔ bubu aɖe nu. Eya ɖeka koe nɔ anyi ɣeawokatãɣi tso mavɔmavɔ me. Psalmo 90:2 gblɔ be: “Wòe nye Mawu tso mavɔ me yi mavɔ me.” Ðe nya mawo menaa vɔvɔ̃ kple bubu deto yɔa mía me oa?
17 Yehowa gaɖe dzesi le mɔ bubu nu si nye be eya ɖeka koe nye Wɔla la. Míexlẽ le Nyaɖeɖefia 4:11 be: “Mía Afetɔ kple mía Mawu, wòe dze be, naxɔ ŋutikɔkɔe kple bubu kple ŋusẽ; elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.” Nusianu si ŋu nàte ŋu abu—tso gbɔgbɔmenuwɔwɔ makpɔmakpɔ siwo le dzifo dzi yi ɣletivi gbogbo siwo míekpɔna ne zã do dzi yi atikutsetse vovovo siwo li dzi vaseɖe tɔmelã hamehame siwo le atsiafu kple tɔsisiwo me dzi—la katã va li le esi Yehowae nye Wɔla ta!
ÀTE ŊU ATE ÐE YEHOWA ŊUA?
18 Nuxexlẽ tso Yehowa fe nɔnɔme wɔnukuwo ŋu naa vɔvɔ̃ ɖoa ame aɖewo. Ewɔna na wo be Mawu kɔkɔ akpa eyata yewomate ŋu ate ɖe eŋu gbeɖe o, alo be yewomeɖi naneke gɔ̃ hã le Mawu gã sia ŋkume o. Gake ɖe nukpɔsusu sia sɔa? Nusi Biblia fia to vovo kura na esia. Egblɔ le Yehowa ŋu be: “Mele adzɔge tso mía dome amesiame gbɔ… o.” (Dɔwɔwɔwo 17:27) Biblia de dzi fo na mí gɔ̃ hã be: “Mite ɖe Mawu ŋu, eye wòate ɖe mia ŋu.”—Yakobo 4:8.
19 Aleke nàte ŋu ate ɖe Mawu ŋu kplikplikpli? Gbã la, ele be nàyi nusi gɔme nèdze fifia la dzi—si nye nusɔsrɔ̃ tso Mawu ŋu. Yesu gblɔ be: “Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.” (Yohanes 17:3) Ẽ, nusi Biblia fia enye be nusɔsrɔ̃ tso Yehowa kple Yesu ŋu akplɔ wò ayi “agbe mavɔ” me! Míekpɔe va yi xoxo be “Mawu enye lɔlɔ̃.” (Yohanes I, 4:16) Nɔnɔme nyoameŋu lédziname bubu geɖewo gale Yehowa si. Le kpɔɖeŋu me, Biblia gblɔ le Yehowa ŋu be enye “nublanuikpɔla kple amenuve Mawu, amesi gbɔa dzi blewu, eye efe amenuveve kple nutefewɔwɔ sɔ gbɔ.” (Mose II, 34:6) ‘Efe dɔme nyo eye wòlɔ̃a tsɔtsɔke.’ (Psalmo 86:5) Mawu gbɔa dzi ɖi blewu. (Petro II, 3:9) Ewɔa nutefe. (Korintotɔwo I, 1:9) Ne èyi edzi le nu geɖe xlẽm le Biblia me la, àva kpɔ alesi Yehowa ɖee fiae be nɔnɔme lédziname siawo kple bubu geɖewo le ye sii.
20 Enye nyatefe be màte ŋu akpɔ Mawu o elabena enye gbɔgbɔ eye ŋku mate ŋu akpɔe o. (Yohanes 1:18; 4:24; Timoteo I, 1:17) Gake ne èyi edzi srɔ̃ nu tso eŋu le Biblia me la, àva dze sii ŋutɔŋutɔ. Abe alesi hakpala la gblɔe ene la, àte ŋu ‘akpɔ Yehowa fe nɔnɔme nyoameŋuwo katã.’ (Psalmo 27:4; Romatɔwo 1:20) Zi alesi nèyi edzi le nu srɔ̃m tso Yehowa ŋui la, zi nenemae nàkpɔe be enye amesi li ŋutɔŋutɔ eye àkpɔ susu geɖe siwo ta wòle be nàlɔ̃ eyama ahate ɖe eŋu kplikplikpli ɖo.
21 Vivivi la, àva se susu si tae Biblia fia mí be míabu Yehowa be eyae nye mía Fofo la gɔme. (Mateo 6:9) Menye ɖeko míafe agbe dzɔ tso egbɔ ko evɔ o, ke edi be agbea nadze edzi na mí hã—abe alesi ko vifofo lɔ̃ame ɖesiaɖe adii na viawo ene. (Psalmo 36:10) Biblia fia mí hã be amegbetɔ ate ŋu ava zu Yehowa xɔlɔ̃. (Yakobo 2:23) Wò ya bu eŋu kpɔ ko—àte ŋu ava zu xexeame katã Wɔla xɔlɔ̃!
22 Esi nèyi edzi le nu srɔ̃m tso Biblia me la, àva kpɔe be ame aɖewo siwo bua ŋuwò atsɔ susu nyui afoe ɖe nuwò be nàdzudzɔ nusiawo sɔsrɔ̃. Ðewohĩ woatsi dzi be wò dzixɔsewo ava trɔ. Gake mègana ame aɖeke nana nàdzudzɔ afɔɖeɖe si nàwɔ be nàdze xɔlɔ̃ nyuitɔ kekeake la o.
23 Nyatefee wònye be nanewo li siwo gɔme màse tso gɔmedzedzea o. Ate ŋu ahiã ɖokuibɔbɔ vie be nàbia be woakpe ɖe ye ŋu, gake mègana wòakpe ŋu na wò nàgbe esia wɔwɔ o. Yesu gblɔ be nu nyui wònye be míabɔbɔ mía ɖokui, abe ɖevi sue ene. (Mateo 18:2-4) Eye míenya nyuie be ɖeviwo lɔ̃a nya geɖe biabia ɣesiaɣi. Mawu di be nàkpɔ ŋuɖoɖo na wò biabiawo. Biblia kafu ame aɖewo siwo di vevie be yewoasrɔ̃ nu tso Mawu ŋu. Wotsɔ dzigbɔɖeanyi dzro Ŋɔŋlɔawo me tsitotsito be yewoaka ɖe edzi be nusi srɔ̃m yewole lae nye nyatefea hã.—Dɔwɔwɔwo 17:11.
24 Mɔ nyuitɔ kekeake si dzi nàto asrɔ̃ nu tso Yehowa ŋue nye be nàdzro Biblia la me. Eto vovo tso agbalẽ bubu ɖesiaɖe gbɔ. Le mɔ ka nu? Ta si kplɔ esia ɖo adzro nyati ma me.
NUSI BIBLIA FIA
- Mawu tsɔa ɖe le eme na wò etɔxɛe.—Petro I, 5:7.
- Mawu fe ŋkɔ ŋutɔŋutɔe nye Yehowa.—Psalmo 83:19.
- Yehowa le kpewòm be nàte ɖe ye ŋu.—Yakobo 4:8.
- Yehowa lɔ̃a ame, enyoa dɔme, eye wòkpɔa nublanui na ame.—Mose II, 34:6; Yohanes I, 4:8, 16.
* Nya bubu geɖe siwo ku ɖe gɔmesese si le Mawu fe ŋkɔa ŋu kple alesi woazãe ŋuti la dze le Megbenyawo me.
Nyabiasewo
1, 2. Nukatae wònyo zi geɖe be woabia nya?
3. Nukatae ame geɖe dzudzɔ ŋuɖoɖo didi na biabia siwo hiã vevie wu?
4, 5. Nya vevitɔ kekeake siwo míabia le agbe me dometɔ aɖewo ɖe, eye nukata wòle be míadi ŋuɖoɖoawo?
6. Nukatae ame geɖe susui be Mawu metsɔa ɖeke le fu siwo kpem amefomea le me o?
7. (a) Aleke subɔsubɔhakplɔlawo naa ame geɖe susunɛ be Mawu mesea veve ɖe mía nu o? (b) Nuka tututue nye Biblia fe nufiafia le fu siwo míekpena ŋu?
8, 9. (a) Kpɔɖeŋu kae nàwɔ atsɔ aɖe vovototo si le ame aɖe fe mɔɖeɖe ɖe vɔ̃ɖinyenye ŋu kple egbɔ tsotso dome la mee? (b) Nukata masɔ be míabu fɔ Mawu be wòɖe mɔ amegbetɔwo lé woa ŋutɔwo fe mɔ gbegblẽ tsɔ o?
10. Nukatae míate ŋu aka ɖe edzi be Mawu aɖɔ ŋutasẽnuwɔna me tsonu ɖesiaɖe ɖo?
11. (a) Aleke Mawu sena le eɖokui me ɖe numadzɔmadzɔwɔwɔ ŋu? (b) Aleke Mawu sena le eɖokui me le fu siwo kpem nèle ŋu?
12, 13. (a) Nukatae nɔnɔme nyuiwo, abe lɔlɔ̃ ene, le mía me ɖo, eye aleke lɔlɔ̃ naa nusiwo kpɔm míele le xexeame la tena ɖe mía dzii? (b) Nukata nàte ŋu aka ɖe edzi be Mawu awɔ nane tso fukpekpe siwo le xexeame ŋu godoo?
14. Mawu fe ŋkɔ ɖe, eye nukatae wòle be míazã ŋkɔa?
15. Nukae nye gɔmesese si le ŋkɔ Yehowa ŋu?
16, 17. Nukae míate ŋu asrɔ̃ tso Yehowa ŋu le dzesideŋkɔ siwo gbɔna me: (a) “Ŋusẽkatãtɔ”? (b) “Fia mavɔmavɔtɔ”? (d) “Wɔla”?
18. Nukatae ame aɖewo sena le wo ɖokui me be yewomate ŋu ate ɖe Mawu ŋu gbeɖe o, gake nukae Biblia fia?
19. (a) Nuka wɔwɔe ana míanɔ tetem ɖe Mawu ŋu, eye viɖe kae míakpɔ tso eme? (b) Mawu fe nɔnɔmeawo dometɔ kawoe lé dzi na wò wu?
20-22. (a) Ðe alesi míate ŋu akpɔ Mawu o la wɔe be manya wɔ be míate ɖe eŋu oa? Ðe eme. (b) Nukae ame aɖewo siwo bua ŋuwò afo nya ɖe nuwò be nàwɔ, gake nukae wòle be nàwɔ?
23, 24. (a) Nukatae wòle be nàyi edzi anɔ nya biam tso nusiwo srɔ̃m nèle ŋu? (b) Nyati ka mee míadzro le ta si kplɔe ɖo me?


text:
Ɣekaɣie Wodzi Yesu?
Ale si Biblia ɖo eŋui
Biblia meyɔ ŋkeke si tututu dzi wodzi Yesu o, abe ale si wòdze le numekugbalẽ siawo mee ene:
“
Ame aɖeke menya gbe si gbe tututu wodzi Kristo o.”—New Catholic Encyclopedia.
“
Gbe si gbe tututu wodzi Kristo la mele nyanya o.”—Encyclopedia of Early Christianity.
Togbɔ be Biblia meɖo nyabiase si nye ‘Ɣekaɣie wodzi Yesu?’ ŋu tẽe o hã la, efo nu tso nu siwo dzɔ le edziɣi ŋu si na ame geɖe va fo nya ta be menye December 25 lia dzie wodzi Yesu o.
Mate ŋu anye vuvɔŋɔli o
Ŋkɔŋɔŋlɔ. Do ŋgɔ na Yesu dzidzi teti la, Kaisaro Augusto de se be “
woaŋlɔ anyigba dzi nɔlawo katã fe ŋkɔ.” Ame sia ame aŋlɔ ŋkɔ “
le wo dedu me.” Esia abia be amewo nazɔ kwasiɖa ɖeka alo esi wu nenema ayi wo de. (Luka 2:1-3) Ðewohĩ ɖe wòde se ma kple susu be yeanya dukɔmeviwo fe xexlẽme le adzɔxɔxɔ kple ame siwo awɔ asrafodɔ ta. Dukɔa makpɔ ŋudzedze ɖe sedede ma ŋu kura o eɖanye fea fe ɣekaɣie wòɖadee o. Eya ta edze fãa be Augusto madi be yeado dziku na eteviwo ɖe edzi to wo dometɔ geɖe dzi zizi be woazɔ mɔ legbee ma le vuvɔŋɔli me o.
Lãhawo. Alẽkplɔlawo hã nɔ “
nuto ma ke me le gbedadafo, nɔ wofe lãhawo ŋu dzɔm le zã me.” (Luka 2:8) Eye agbalẽ si nye Daily Life in the Time of Jesus gblɔ be alẽwo nɔa dogba dzi tso “
kwasiɖa si do ŋgɔ na Ŋutitotoŋkekenyuia [March fe nuwuwu]” va se ɖe November fe domedome. Egblɔ kpee be: “
Wonɔa kpo me le vuvɔŋɔli; eye esia ɖeɖe dzaa ɖee fia be ŋkeke si woɖo na Kristmas-ɖuɖu, le vuvɔŋɔli la, mesɔ o, elabena Nya nyui gbalẽawo gblɔ be alẽkplɔlawo nɔ gbedzi.”
Kele fe gɔmedzedze
Míate ŋu abu akɔnta anya ɣeyiɣi si me wodzi Yesu ne míebui tso efe ku dzi le Nisan 14 fe Ŋutitotoŋkekenyui si woɖu le fe 33 fe adame dzi. (Yohanes 19:14-16) Yesu xɔ abe fe 30 ene esime wòdze efe subɔsubɔdɔ si xɔ fe etɔ̃ kple afã la gɔme, eya ta fe 2 D.Ŋ.Y. fe kele fe gɔmedzedzee wodzi Yesu.—Luka 3:23.
Nu ka tae woɖua Kristmas le December 25 lia dzi?
Esi wònye be kpeɖodzi aɖeke meli be December 25 lia dzie wodzi Yesu Kristo o ɖe, ke nu ka tae woɖua azã sia le ŋkeke ma dzi? Numekugbalẽ aɖe gblɔ be ɖe sɔlemehaŋgɔnɔlawo tia ŋkeke ma be wòadze “
Romatɔ trɔ̃subɔlawo fe azã si nye ‘ɣe si dzi womeɖuna o fe dzigbezã’ dzi” le vuvɔŋɔli. (The New Encyclopædia Britannica) Le numekugbalẽ si nye The Encyclopedia Americana fe nya nu la, nunyalagã geɖewo xɔe se be ɖe wowɔ esia “
be Kristotɔnyenye nado dzidzɔ na trɔ̃subɔla siwo trɔ zu Kristotɔwo.”


text:
Nusɔsrɔ̃ 13
Nu Kae Nye Nya Nyui Si Ku Ðe Subɔsubɔhawo Ŋu?
1. Ðe subɔsubɔhawo katã nyoa?
Ame siwo si dzi anukwaretɔ le la le subɔsubɔhawo katã me. Enye dzidzɔ be míanyae be Mawu kpɔa ame siawo eye wòtsɔa ɖe le eme na wo. Gake nublanuitɔe la, subɔsubɔhawo fe ŋkɔ mee wowɔ ŋutasẽnu vɔ̃ɖi geɖewo le. (2 Korintotɔwo 4:3, 4; 11:13-15) Nyadzɔdzɔwo ɖee fia be, subɔsubɔha aɖewo fo wo ɖokuiwo ɖe ŋɔdzidonamenuwo wɔwɔ, amefomevi aɖewo tsɔtsrɔ̃ ɖa, aʋawɔwɔ, kple ŋutasẽnuwɔwɔ ɖe ɖeviwo ŋu gɔ̃ hã me. Aleke gbegbee esia doa nuxaxa na ame siwo xɔ Mawu dzi se vevie lae nye esi!
Subɔsubɔha vavãtɔ fe nuwɔnawo hea ŋutikɔkɔe vanae na Mawu, ke alakpasubɔsubɔ ya medzea eŋu o. Alakpasubɔsubɔ fiaa nu siwo mele Biblia me o, eye wòfiaa alakpanuwo tso Mawu kple ame kukuwo hã ŋu. Gake Yehowa di be amewo nanya nyatefe siwo ku ɖe ye ŋu.
2. Nu kae nye nya nyui si ku ɖe subɔsubɔhawo ŋu?
Dzidzɔnya lae nye be subɔsubɔha siwo gblɔna be yewolɔ̃ Mawu evɔ wònye Satana fe xexea boŋue wòlɔ̃ la mate ŋu aflu Mawu o. (Yakobo 4:4) Mawu fe Nya la yɔ alakpasubɔsubɔhawo katã be “Babilon Gã.” Babilon nye blemadu si me alakpasubɔsubɔ dzɔ tso le Noa fe ŋkekea me Tsiɖɔɖɔa megbe. Etefe madidi o Mawu atsrɔ̃ subɔsubɔha siwo blea amefomea hetea amewo ɖe to la kpata.
Nya nyui geɖewo gali. Yehowa meŋlɔ dzianukwaretɔ siwo le alakpasubɔsubɔha vovovowo me le xexea me godoo la be o. Ele nyatefea fiam ame siawo tsɔ le wo nu fom fu.
3. Nu kae wòle be dzianukwaretɔwo nawɔ?
Yehowa tsɔa ɖe le eme na ame siwo lɔ̃a nu nyui kple nu si le etefe wɔwɔ. Exlɔ̃a nu ame siawo vevie be woado le alakpasubɔsubɔ me. Ame siwo lɔ̃ Mawu la lɔ̃na faa wɔa tɔtrɔwo bena wofe nu nadze eŋu.
Dzi dzɔ dzianukwaretɔ siwo nɔ anyi le fe alafa gbãtɔ me esi apostoloawo ɖe gbefã nya nyuia wose. Wosrɔ̃ agbenɔnɔmɔ yeye aɖe tso Yehowa gbɔ, enye agbenɔnɔmɔ si me dzidzɔ le wu, enana tameɖoɖo nɔa ame fe agbe ŋu, eye wònana mɔkpɔkpɔ sua ame si. Ame siawo ɖo kpɔɖeŋu nyui na mí egbea, elabena woxɔ nya nyui la hetsɔ Yehowa ɖo nɔfe gbãtɔ le wofe agbe me.
Yehowa xɔa ame siwo do le alakpasubɔsubɔ me la ɖe efe tadeagulawo fe fomea me kple dzidzɔ. Ne èlɔ̃ ɖe Yehowa fe amekpekpea dzi la, àzu exɔlɔ̃, àzu hatitadeagula siwo le Yehowa subɔm fe fome lɔ̃ame yeye aɖe me tɔ, eye àkpɔ agbe mavɔ.
4. Aleke Mawu ana dukɔ sia dukɔ me tɔwo nakpɔ dzidzɔ?
Ʋɔnu si woadrɔ̃ alakpasubɔsubɔ kpuie la nye nya nyui aɖe. Ana gbɔdzɔe amewo le xexea me godoo tso ametete ɖe anyi me. Alakpasubɔsubɔ magakplɔ amefomea atrae ahade mama eme akpɔ gbeɖe o. Ame siwo katã le agbe ɣemaɣi la awɔ ɖeka le Mawu vavã ɖeka la subɔsubɔ me.


text:
Afi Kae Míakpɔ Ŋuɖoɖo Na Agbe Me Biabia Vevitɔwo Le?
Ðe nàgblɔ be míakpɔe le . . .
suku fe nusɔsrɔ̃wo mea?
xexemenunya mea?
Biblia mea?
BIBLIA ŊLƆLA AÐE GBLƆ NA MAWU BE
“Fia nunyam . . . Wò nya . . . enye nyatefe.”
Ame miliɔn geɖewo le ŋuɖoɖoawo kpɔm le Biblia me.
Wò hã àdi be yeakpɔ ŋuɖoɖoawoa?
Míafe Internet nyatakakadzraɖofe si nye jw.org akpe ɖe ŋuwò.
XLẼ nu siawo le edzi
KPƆ video siwo wotu ɖe Biblia dzi
WƆ míafe agbalẽ siawo fe KƆPI
BIABIA VEVI SIAWO DOMETƆ KA ŊUE NÈTSIA DZI ÐO WU?
Àkpɔ ale si Biblia ɖo biabia siawo ŋui le jw.org/ee.
(Yi BIBLIA ƑE NUFIAFIAWO › BIBLIA ME BIABIAWO ƑE ŊUÐOÐOWO)


text:
Nu Kae Biblia Gblɔ Tso Tiatiawɔblɔɖe Ŋu? Ðe Mawu Ðo Ame Si Nàva Zu Le Etsɔme Ðia?
Ale si Biblia ɖo eŋui
Mawu de bubu mía ŋu hena tiatiawɔblɔɖe mí. Tiatiawɔblɔɖe nye ablɔɖe si Mawu na mí be míawo ŋutɔwo míatso nya me ke menye be Mawu alo dzɔgbese naɖo ale si míava nɔ agbee la ɖi na mí o. Bu Biblia fe nufiafia siawo ŋu kpɔ.
Mawu wɔ amegbetɔwo ɖe efe nɔnɔme nu. (1 Mose 1:26) Mía Wɔla wɔ mí ɖe efe nɔnɔme nu le mɔ sia nu be ŋutete le mía si míeɖea efe nɔnɔmewo, abe lɔlɔ̃ kple dzɔdzɔnyenye ene fiana. Míele abe lãwo ene o elabena lãwo ya wɔa nu ɖe wofe lãmenusese ko nu. Eye abe mía Wɔla ene la, tiatiawɔblɔɖe le mía si.
Mía ŋutɔwo míate ŋu awɔ akpa gã aɖe le ale si nuwo ava nɔ na mí le etsɔme la me. Biblia de dzi fo na mí be ‘mitia agbe eye miɖo to Mawu fe gbe,’ si fia be míalɔ̃ be míawɔ efe sewo dzi. (5 Mose 30:19, 20) Nya sia anye dzodzro kple tagbɔsesẽ le ame ŋu ne ŋutete mele mía si be míate ŋu atia nu si míawɔ la o. Le esi Mawu nazi nu si wòdi la ɖe mía dzi tefe la, ɖe wòkpe mí lɔlɔ̃tɔe hegblɔ be: “Ðe wònye ɖe nèɖo to nye seawo la, anye ne wò ŋutifafa anɔ abe tɔsisi ene.”—Yesaya 48:18.
Menye dzɔgbese aɖekee kpɔa ŋusẽ ɖe míafe dzidzedzekpɔkpɔ alo kpododonu dzi o. Ne míedi be míakpɔ dzidzedze le míafe agbagbadzedzewo me la, ke ele be míawɔ dɔ sesĩe. Biblia gblɔ be: “Nu sia nu si wò asi ate ŋu awɔ la, wɔe kple wò ŋusẽ.” (Nyagblɔla 9:10) Egblɔ hã be: “Veviedola fe tameɖoɖo hea viɖe vɛ.”—Lododowo 21:5.
Nunana xɔasie tiatiawɔblɔɖe nye Mawu na mí, elabena esia nana míelɔ̃nɛ kple míafe “dzi blibo,” le esi míetiae be míalɔ̃e ta.—Mateo 22:37.
Ðe Mawu kpɔa ŋusẽ ɖe nu sia nu dzia?
Biblia fia nu be Mawue nye Ŋusẽkatãtɔ, si fia be ame aɖeke fe ŋusẽ megbɔ etɔ nu o. (Hiob 37:23; Yesaya 40:26) Gake mezãa efe ŋusẽa tsɔ kpɔa ŋusẽ ɖe nu sia nu dzi o. Le kpɔɖeŋu me, esi Mawu nɔ nu wɔm kple blema Babilontɔ siwo nye efe amewo fe futɔwo la, egblɔ be “mezi ɖokuinye dzi.” (Yesaya 42:14) Nenema kee egbea hã, Mawu zi eɖokui dzi heɖe mɔ amewo le wofe tiatiawɔblɔɖea zãm tsɔ le nu gblẽm le ame bubuwo ŋu. Gake Mawu mazi eɖokui dzi ɖaa o.— Psalmo 37:10, 11.


text:
Afi Kae Abosam Le?
Ale si Biblia ɖo eŋui
Esi wònye gbɔgbɔmenuwɔwɔe Abosam nye ta la, enɔa xexe aɖe si womate ŋu akpɔ kple ŋku o me. Gake menye dzo mavɔ mee tefe sia nye o. Menye tefe aɖe si wònɔa funyafunya wɔm ame vɔ̃ɖiwo le abe ale si wòdze le nɔnɔmetata si le nyati sia me la me ene o.
“Aʋa dzɔ le dzifo”
Ɣeaɖeɣi la, Satana Abosam tea ŋu yia afi sia afi si dzroe le gbɔgbɔmexexea me faa, eye etea ŋu nɔa mawudɔla wɔnutefewo dome woyina ɖe keke Mawu ŋkume ke gɔ̃ hã. (Hiob 1:6) Gake Biblia gblɔe ɖi be aʋa adzɔ “le dzifo” eye woatsɔ Satana afu “gbe ɖe anyigba” dzi. (Nyaɖeɖefia 12:7-9) Biblia fe ɣeyiɣikɔntabubu kple xexemenudzɔdzɔwo siaa ɖo kpe edzi be wowɔ aʋa sia vɔ. Fifia Abosam va tsi anyigba fe nutowo me.
Ðe esia fia be Abosam fe nɔfe le míafe anyigba fe tefe aɖe koŋua? Le kpɔɖeŋu me, wogblɔ tso blemadu Pergamo ŋu be enye “afi si Satana fe fiazikpui le” kple “afi si Satana le.” (Nyaɖeɖefia 2:13) Anɔ eme godoo be nu si koŋ nya siawo fiae nye ale si trɔ̃subɔsubɔ xɔ afe ɖe du ma me blibaa. Biblia gblɔ be Abosam le “anyigba dzi nɔlawo fe fiaɖufewo katã” dzi ɖum, eya ta menɔa anyigba fe tefe aɖe si woate ŋu akpɔ kple ŋku o, ke boŋ ele anyigba fe nutowo me eye woxe mɔ ɖe enu be nuto ma me ko wòanɔ.


text:
SƆHƐWO BIANA BE
Ðe Mesu Te Aʋu Le Afe Mea?
Tame si Mawu ɖo le gɔmedzedzea me ɖe sɔhɛwo ŋue nye be woatsi eye mlɔeba woaʋu le wo dzilawo gbɔ aɖaɖo woawo ŋutɔwo fe fome anyi. (1 Mose 2:23, 24; Marko 10:7, 8) Gake aleke nàwɔ anya be yesu te aʋu le afe me? Bu nyabiase etɔ̃ siawo ŋu.
Susu kawo tae medi be maʋu?
Bu susu siwo gbɔna ŋu kpɔ. Bia ɖokuiwò be, ‘Susu vevi kawo tae medi be maʋu le afe me ɖo?’
Be nàsi le afemekuxiwo nu
Be ablɔɖe geɖe nasu asiwò
Be xɔ̃wòwo nade bubu ŋuwò wu
Be nàyi aɖakpe ɖe xɔ̃wò aɖe si le ame dim be wòanɔ xɔ me kpli ye ŋu
Be nàʋu aɖawɔ kpekpeɖeŋunadɔ le nuto bubu me
Be nutefekpɔkpɔ nasu asiwò
Be nàna dziwòlawo fe gazazã dzi naɖe akpɔtɔ
Bubuwo
Susu siwo dze le afi sia la megblẽ ya o. Gake nyabiaseae nye be, susu ka koŋ tae nèdi be yeaʋu? Le kpɔɖeŋu me, ne esi nèdi be ablɔɖe geɖe nasu ye si eye ye dzilawo megaxe mɔ na ye o tae nèbe yeaʋu ɖo la, ke ègbɔna asibidɛ ɖeka de ge nu me!
Danielle, ame si ʋu le afe me vie esi wòxɔ fe 20 la srɔ̃ nu tso nu siwo me wòto la me. Egblɔ be: “Míanɔ mɔxeɖenu aɖewo ya te godoo. Ne èle ɖokuiwò si la, wò dɔwɔɖui alo gamanɔamesi ate ŋu axe mɔ na wò be màte ŋu awɔ nanewo o.” Eya ta mègaɖe mɔ ame bubuwo nafoe ɖe nuwò nàʋu le afe me o.—Lododowo 29:20.
Ðe mesu tea?
Ʋuʋu le afe me aɖanɔ ame ɖokui si le ko abe tsaɖiɖi ayi gbedadafo ene. Ðe nàdi be yeayi aɖaɖi tsa le gbedadafo ne mènya agbadɔtutu, mlekpuimedzododo, nuɖaɖa alo ale si nàkpɔ tefewo adze sii le anyigbatataa dzi oa? Gbeɖe! Ke hã sɔhɛ geɖewo ʋuna le afe me evɔ womenyaa nu boo aɖeke tso afedzikpɔkpɔ ŋu o.
Fia nyanu Salomo gblɔ be “nunyala léa ŋku ɖe efe afɔɖeɖe ŋu.” (Lododowo 14:15) Ne èdi be yeanya ne yesu te aʋu le afe me hã la, bu nu siwo gbɔna ŋu:
Gazazã nyuie: Serena si xɔ fe 19 gblɔ be: “Nye ŋutɔ nyemeɖe ga fle naneke kpɔ o. Mevɔ̃na na ale si wòabia be nye ŋutɔ manɔ nye ganyawo gbɔ kpɔm ne meʋu le afe me.” Aleke nàwɔ anya ale si nàzã ga nyuie?
Biblia me lododo aɖe gblɔ be: “Nunyala nasee, eye wòadzi efe nunya ɖe dzi.” (Lododowo 1:5) Eya ta ɖe manyo be nàbia dziwòlawo woagblɔ ga si gbegbe wozãna kwasiɖa sia kwasiɖa ɖe xɔfe, nuɖuɖu, ʋu kple mɔzɔzɔ bubuwo ŋu la na wòa? Azɔ na dziwòlawo nakpe ɖe ŋuwò nànya ale si nàwɔ ɖoɖo ɖe wò gazazã kple wò fewo xexe ŋu.
Afemedɔwo wɔwɔ: Brian si xɔ fe 17 gblɔ be nu si yevɔ̃na koŋ le ʋuʋu le afe me ŋue nye ale si wòava hiã be ye ŋutɔ yeanɔ yefe nudodowo nyam. Aleke nàwɔ anya be yesu te akpɔ yefe afemedɔwo gbɔ? Aron si xɔ fe 20 ɖo aɖaŋu sia: “Dze agbagba nàkpɔ ɖokuiwò dzi kwasiɖa ɖeka. Nàɖu nu si wò ŋutɔ nèɖa alo esi nèfle kple ga si wò ŋutɔ nèwɔ dɔ kpɔ le nuɖuɖudzrafe. Do awu siwo wò ŋutɔ nènya heɖo wo dzi. Wò ŋutɔ wɔ afemedzadzraɖodɔwo katã. Dze agbagba wò ŋutɔ nàyi afi si nèdi be yeayi, ame aɖeke megakɔ wò o alo nàbia kpekpeɖeŋu tso dziwòlawo si o.” Aɖaŋuɖoɖo sia dzi wɔwɔ aɖe vi eve siawo na wò: Ana (1) aɖaŋu vevi siwo hiã nasu asiwò eye ana hã be (2) nàgakpɔ ŋudzedze ɖe agbagba siwo dziwòlawo le dzedzem la ŋu wu.
Nuwɔwɔ kple amewo: Ðe wò kple dziwòlawo kple nɔviwòwo dome le nyuiea? Ne mele nenema o la, awɔ na wò be ne yeʋu ɖatsi ye xɔlɔ̃ aɖe gbɔ la, agbea anɔ bɔbɔe na ye wu. Gake bu nya si Eve si xɔ fe 18 la gblɔ ŋu kpɔ. Egblɔ be: “Xɔ̃nye eve ʋu va tsi xɔ ɖeka me. Xɔlɔ̃ veviwoe wonye tsã, gake esi wova le xɔ ɖeka mea, wofe ŋku megakpena kura o. Ame ɖeka léa be na nuwo, gake ame evelia ya mele nenema kura o. Ame ɖeka tsia dzi ɖe gbɔgbɔmenuwo ŋu, gake evelia ya metsia dzi ɖe eŋu tututu o. Ðeko wòglo wo!”
Nu kae wòle be nàwɔ? Erin si xɔ fe 18 gblɔ be: “Àte ŋu asrɔ̃ nu geɖe tso ale si nàwɔ nu kple amewoe ne èle dziwòlawo gbɔ. Àsrɔ̃ ale si nàkpɔ kuxiwo gbɔ kple ale si nàɖe asi le nya ŋu. Mekpɔe dze sii be ame siwo ʋuna le afe me le esi wo kple wo dzilawo ʋlia nya ta la srɔ̃ ale si woasi le kuxiwo nu ke menye ale si woakpɔ wo gbɔe o.”
Subɔsubɔnuwɔnawo: Ame aɖewo ʋuna le afe me kple susu be yewoasi le yewo dzilawo fe mawusubɔsubɔ nu. Wo dometɔ aɖewo ɖonɛ be yewoayi edzi anɔ Biblia srɔ̃m ahanɔ mawusubɔsubɔnuwɔna aɖewo wɔm le yewo ɖokui si, gake kaka nàkpɔa nɔnɔme gbegblẽ aɖewo koe va sua wo si. Aleke nàwɔ be wò ‘xɔse dome magagblẽ abe tɔdziʋu si gbã la ene’ o?
Dze agbagba nànɔ Biblia srɔ̃m le ɖokuiwò si ahanɔ mawusubɔsubɔdɔ bubuwo wɔm edziedzi. Anyo be nàŋlɔ taɖodzinu siwo le asiwò ku ɖe mawusubɔsubɔ ŋu la ɖe fegbalẽ dzi eye nàkpɔe ɖa be yeate ŋu alé wo me ɖe asi ɣleti ɖeka esi mahiã be ye dzilawo nanɔ efom ɖe ye nu o mahã.
Taɖodzinu kae le asinye?
Ðe nèdi be yeaʋu le afe me kple susu be yeasi le afemekuxiwo nu alo yeado le ye dziwòlawo fe ŋusẽ tea? Nenye nenemae la, ke nu si nu nèbe yeasi le la ko ŋue wò susu le ke mele taɖodzinu si le asiwò ya ŋu o. Esia le ko abe ale si ʋukula aɖe nanɔ efe megbekpɔhuhɔ̃e ɖeɖe ko me kpɔm ene. Ètsi dzi ɖe nu si nu nèle sisim le la ŋu ale gbegbe be wò susu megale nu si le ŋgɔwò ya ŋu o. Nufiame kae le eme? Mègatsɔ wò susu katã da ɖe ʋuʋu le afe me dzi o, ke wò ŋku nenɔ taɖodzinu nyui si tae nèdi be yeaʋu la boŋ ŋu.
Taɖodzinu ka kee ɖale asiwò o, bu eŋu nyuie. Biblia me lododo aɖe gblɔ be: “Veviedola fe tameɖoɖo hea viɖe vɛ, ke ame si tsi klokloklo la, dea hiã afe.” (Lododowo 21:5) Wɔ ɖe dziwòlawo fe aɖaŋuɖoɖo dzi. (Lododowo 23:22) Do gbe ɖa tso nyaa ŋu. Eye de ŋugble tso mawunyakpukpui siwo me nyawo me míedzro la ŋu.
Nya vevi si wòle be nàbia ɖokuiwòe nye be, Ðe mesu te akpɔ afe dzia?, ke menye be, Ðe mesu te aʋu le afe mea? o. Ne àɖo eŋu be yesu te akpɔ afe dzi la, ekema èsu te anɔ ɖokuiwò si.


text:
SƆHƐWO BIANA BE
Aleke mawɔ adzudzɔ nye dɔdeasiwo wɔwɔ hehe ɖe megbe?
Ðe wòsesẽna na wò be nàwu wò afemedɔwo kple sukudɔdeasiwo nua? Ke ahiã be nàdzudzɔ wò dɔdeasiwo wɔwɔ hehe ɖe megbe! Nyati sia akpe ɖe ŋuwò nàtso ɖe wò dɔdeasiwo ŋu kaba
Eye wɔ dodokpɔ si le nyati sia fe nuwuwu.
Biblia fo nu tso nu si nuwo wɔwɔ hehe ɖe megbe gblẽna le ame ŋu la ŋu. Egblɔ be: “
Ame si le to lém ɖe ya ŋu la, mafã nuku o, eye ame si le ŋku lém ɖe alilikpo ŋu la, maŋe nu o.”—Nyagblɔla 11:4.
Kpɔ nu siwo ate ŋu ana nànɔ megbelele hem kple ale si nàwɔ aɖu kuxi sia dzi la ɖa.
Ne edze abe ɖe dɔa sesẽ na wò akpa ene.
Nyatefee, dɔ aɖewo dzena nu sesẽ ale gbegbe be ele bɔbɔe be míahe wo wɔwɔ ɖe megbe. Aɖaŋuɖoɖo nyui ʋɛ aɖewoe nye esi.
Ma dɔa ɖe akpa suesuewo me. Nyɔnuvi si ŋkɔe nye Melissa gblɔ be: “
Ne mekpɔe be dɔ tsi dzinye gɔ̃ hã la, medzea agbagba be mawɔ wo vivivi.”
Dze egɔme enumake. “
Ne dɔ aɖe kpɔ ŋkuwòme koa, dze egɔme enumake, ɖewohĩ nu gbãtɔ si ko nàte ŋu awɔ gbɔe nye be nàŋlɔe kpe ɖe dɔ siwo nèɖo be yeawɔ ŋu alo aŋlɔ nanewo tso eŋu da ɖi be màgaŋlɔe be o.”
—Vera.
Bia kpekpeɖeŋu. Dziwòlawo kple wò nufialawo anya to kuxi mawo ke me kpɔ. Ðe manyo be nàsrɔ̃ nu tso wo gbɔ oa? Woate ŋu akpe ɖe ŋuwò nàwɔ ɖoɖo nyuie.
Aɖaŋuɖoɖo “
Wɔ ɖoɖo. Enye nyatefe be esia abia be nàwɔ ɖoɖo ɖe nuwo ŋu eye nàɖoe kplikpaa awɔ ɖe ɖoɖoa dzi ya, gake eɖea vi, ana nàwu nu sia nu nu ɖe game dzi.”
Ne dɔa wɔwɔ medzɔa dzi na wò o.
Tsɔe be zi geɖe la, nu siwo wòhiãna be nàwɔ la dometɔ aɖewo medoa dzidzɔ na wò o. Ekema nu kae nàte ŋu awɔ? Te esiawo kpɔ.
Dze agbagba nàkpɔ susu aɖe si tae wòahiã be nàwɔe kaba. Le kpɔɖeŋu me, kpɔ ale si dzi adzɔ wò ne èwu enu la le susu me. Nyɔnuvi si ŋkɔe nye Amy gblɔ be: “
Ale si mesena le ɖokuinye me ne mewu dɔ aɖe nu, alo mewu enu hafi efe game de si wɔe be mete ŋu ɖi ɖe eme la dzɔa dzi nam.”
Wò ŋku nenɔ nu siwo wògblẽna dzi. Ne èhe dɔ si wòle be nàwɔ ɖe megbe la, ekema èle dzimaɖitsitsi dom ɖe dzimaɖitsitsi dzi na ɖokuiwò eye èle dzidzedze si nàkpɔ le dɔa wɔwɔ me la dzi ɖem kpɔtɔ. Biblia gblɔ be: “
Nu sia nu si fãm ame le la, nu sia kee wòaŋe.”
—Galatiatɔwo 6:7.
Ðe ɣeyiɣi si wòle be nàwu dɔa nu la dzi kpɔtɔ le susu me. Nyɔnuvi si ŋkɔe nye Alicia gblɔ be: “
Edea ame dzi ne ame susui be ele be yeawu dɔ aɖe nu ŋkeke ɖeka alo eve do ŋgɔ na ŋkeke si tututu dzi wòle be dɔa nawu nu. Esia wɔnɛ be megbugbɔa ŋku léna ɖe nu siwo mewɔ la ŋu nyuie, eye wònana hã be ŋkeke ɖeka alo eve tsia anyi nam.”
Aɖaŋuɖoɖo “
Nya la katã kpo ɖe míafe susua gbɔ. Gblɔ na ɖokuiwò be yeawu yefe dɔa nu ɖe game dzi eye naneke matutui o. Ne megblɔ nya sia na ɖokuinye la, mewua dɔa nu ɖe game dzi godoo.”
Ne dɔ geɖe le dziwò xoxo.
Ŋutsuvi si ŋkɔe nye Nathan gblɔ be: “
Zi geɖe la, amewo gblɔna be nyemetsona ɖe dɔ ŋu bla o. Gake menye nyatefee! Womenya ale si gbegbe dɔ do agbogbo ɖe dzinye o tae!” Ne èsena le ɖokuiwò me abe Nathan ene la, ke wɔ ɖe aɖaŋuɖoɖo siwo gbɔna dzi.
Wɔ dɔ bɔbɔewo gbã. Nyɔnuvi si ŋkɔe nye Amber gblɔ be, “
ame aɖe gblɔ nam kpɔ be ne dɔ aɖe wɔwɔ axɔ miniti atɔ̃ pɛ ko la, ele be mawɔe enumake. Dɔ siawo dometɔ aɖewoe nye nukpɔkplɔ, awusiasia, agbakɔklɔ kple kafofo na ame aɖe.”
Wɔ nu siwo hiã vevie la gbã. Biblia ɖo aɖaŋu na mí be míakpɔ “
nu siwo le vevie wu la adze sii.” (Filipitɔwo 1:10) Aleke nàte ŋu awɔ ɖe aɖaŋuɖoɖo ma dzi le wò gbe sia gbe gbenɔnɔ me? Nyɔnuvi si ŋkɔe nye Anna gblɔ be, “
Meŋlɔa dɔ siwo katã wòhiã be mawɔ kple ɣeyiɣi si wòle be mawu wo nu la ɖi. Gake vevietɔ wu la, meŋlɔa ɣeyiɣi si medi be mawɔ dɔawo dometɔ ɖe sia ɖe kple ɣeyiɣi si mawu enu la ɖi.”
Ðe esia ana nàxaxa? Gabu eŋu kpɔ! Nya lae nye be ne èwɔ ɖoɖo ɖe dɔa ŋu la, àkpɔ ŋusẽ ɖe ale si nàzã wò ɣeyiɣia dzi, màɖe mɔ ɣeyiɣia nakpɔ ŋusẽ ɖe dziwò o. Eye esia ɖea dzimaɖitsitsi dzi kpɔtɔna. Nyɔnuvi si ŋkɔe nye Kelly gblɔ be: “
Ne mewɔ ɖoɖo ɖe nye dɔwo ŋu la, enana be nye dzi dzea eme eye menyana ale si mawɔ nye dɔwoe.”
Ƒo asa na susuhenuwo. Nyɔnuvi si ŋkɔe nye Jennifer gblɔ be: “
Menana mía femetɔwo katã nyaa ɣeyiɣi si madze dɔ aɖe gɔme. Meɖea kuku na wo be nenye be wòdi be mawɔ nane na yewo la, wonegblɔe nam do ŋgɔ hafi madze nye dɔa gɔme. Metsia nye telefon kple e-mail fe toklãnamɔ̃wo.”
Aɖaŋuɖoɖo “
Ne dɔ aɖe le ŋutiwò eye mèwɔe o kpaa mèvo o. Enyo be nàwɔe lali wu be nànɔ anyi anɔ tame bum tso eŋu. Ne èwɔe lalia, ekema àte ŋu aɖi ɖe eme le ŋkekea fe ɣeyiɣi si susɔ la me.”


text:
Nya Kae Biblia Gblɔ Tso Ŋutsu Kple Ŋutsu Ƒe Dɔdɔ Ŋu?
Ale si Biblia ɖo eŋui
Mawu wɔ amegbetɔwo eye wòɖoe be ŋutsu kple nyɔnu siwo ɖe wo nɔewo ɖeɖe ko nadɔ wo nɔewo gbɔ. (1 Mose 1:27, 28; 3 Mose 18:22; Lododowo 5:18, 19) Biblia fo nu tsi tsitre ɖe ame siwo meɖe wo nɔewo o fe dɔdɔ ŋu, eɖanye ŋutsu kple nyɔnue dɔ alo ŋutsu kple ŋutsue dɔ o. (1 Korintotɔwo 6:18) Esia lɔ amegbɔdɔdɔ ŋutɔŋutɔ, asilili ame nɔewo fe vidzinuwo ŋu, gbɔdɔdɔ to nu me alo gbɔdɔdɔ to mefi me ɖe eme.
Togbɔ be Biblia meda asi ɖe ŋutsu kple ŋutsu alo nyɔnu kple nyɔnu fe dɔdɔ dzi o hã la, meda asi ɖe fuléle nu sia wɔlawo alo vɔvɔ̃ na wo hã dzi o. Ðe wògblɔ na Kristotɔwo boŋ be, “mibu ame ɖe sia ɖe.”
Ðe woate ŋu adzi ame kple ŋutsu kple ŋutsu fe dɔdɔ fe dzodzroa?
Biblia mefo nu tso ŋutsu ŋutsugbɔdɔlawo alo nyɔnu nyɔnugbɔdɔlawo fe wɔwɔme ŋu tẽe o, ke hã egblɔ be didi be míada Mawu fe se dzi le mí katã me tso mía dziɣi ke. (Romatɔwo 7:21-25) Biblia mefo nu tso nu siwo gbɔ ŋutsu kple ŋutsu fe dɔdɔ fe dzodzroa tsona ŋu o, gake ede se be míagawɔe o.
Ale si ame awɔ adze Mawu ŋu togbɔ be ŋutsu kple ŋutsu alo nyɔnu kple nyɔnu fe dɔdɔ fe dzodzro nyɔna ɖe eme hã.
Biblia gblɔ be: ‘Miwu miafe ŋutinu siwo le anyigba dzi le gbɔdɔdɔ fe dzodzro vɔ̃wo gome.’ (Kolosetɔwo 3:5) Hafi nàte ŋu awu dzodzro vɔ̃ siwo nana nèwɔa nu gbegblẽwo la, ele be nàkpɔ nyuie le nu siwo ŋu nèbuna la ŋu. Ne èbua nu nyuiwo ŋu edziedzi la, anɔ bɔbɔe na wò be nàɖu susu gbegblẽwo dzi. (Filipitɔwo 4:8; Yakobo 1:14, 15) Togbɔ be esia manɔ bɔbɔe na wò le gɔmedzedzea o hã, le ɣeyiɣi aɖe megbe la, ewɔwɔ magava sesẽ boo na wò o. Mawu do ŋugbe be yeakpe ɖe ŋuwò nàzu ‘yeyee le ŋusẽ si ʋãa wò tamesusu la me.’
Ame miliɔn geɖe siwo ŋutsu kple nyɔnu fe dɔdɔ dzrona evɔ womeɖe srɔ̃ o eye wodi be yewoawɔ ɖe Biblia fe sededewo dzi la hã ʋlina vevie nenema ke egbea. Le kpɔɖeŋu me, ɖe tre siwo si mɔkpɔkpɔ boo aɖeke mele be yewoakpɔ srɔ̃ aɖe o kple ame siwo srɔ̃ fe vidzinuwo mewɔa dɔ o la ɖonɛ koŋ ɖua wo ɖokuiwo dzi eɖanye gbɔdɔdɔ fe dzodzro kae nyɔ ɖe wo me o. Wotea ŋu kpɔa dzidzɔ le agbe me, eye ame siwo ŋutsu kple ŋutsu alo nyɔnu kple nyɔnu fe dɔdɔ fe dzodzro ɖea fu na hã ate ŋu awɔ esia ne wodi be yewoadze Mawu ŋu.


text:
NYƆ! OCTOBER 2013
Nu Etɔ̃ Siwo Ga Mate Ŋu Afle O
Ŋutilãmenunɔamesiwo hea míafe susu ɖa le nu siwo hiã vevie wu, siwo womate ŋu afle kple ga o, la ŋu. Kpɔ nu siawo dometɔ etɔ̃ ɖa.
Ŋkuléle Ðe Xexea Me Ŋu
Nyatiawo fe ɖewoe nye: Ʋuwo fe agbɔsɔsɔ fũu le China-mɔwo dzi, woda le subɔsubɔ fe gomenɔamesiwo dzi le Armenia, Internet dzi hahoo kadodowo nye afɔku le Japan kple bubuawo.
Ne Xɔlɔ̃dzedzea Me Va Le Kplikplikpli Akpa
Ðe nègblɔna na ɖokuiwò be, ‘Xɔ̃wo ko míenyea’? Ne nenemae la de ŋugble tso Biblia me gɔmeɖosewo ŋu ahakpɔe ɖa be nuŋububu sia sɔ mahã.
Lãmetsiŋutinunyala Aɖe Ƒe Xɔse
Nu kae na numekula aɖe gbugbɔ ŋku lé ɖe efe dzixɔse ŋu ku ɖe ale si nu gbagbewo wɔ va dzɔ la ŋu, nu kae na wòva ka ɖe edzi be Mawu gbɔe Biblia tso?
Nu Etɔ̃ Siwo Ga Mate Ŋu Afle O
Ga kpena ɖe mía ŋu míetea ŋu flea nanewo ya gake nu siwo womate ŋu afle kple ga o gbɔe dzidzeme gãtɔ tsona.
Nu Si Wòle Be Nànya Tso Kpeŋuidɔ Ŋu
Xlẽ nu tso nyatefenya siwo ku ɖe dɔléle sia si gɔme ame geɖewo mesena o la ŋu.
Blanuiléledɔ
Xlẽ nu tso nu si tae blanuiléledɔ ɖea fu na ame kple ale si Biblia akpe ɖe ŋuwò nànɔ te ɖe nuteɖeamedzi nu la ŋu.
Bɔtri Ƒe Nusese Wɔnuku La
Nudzodzoe sue sia fe towo de amegbetɔwo tɔ ɖi ge kloe. Aleke numekuku tso bɔtri fe nuseseŋutete ɖedzesi sia ŋu ate ŋu aɖe vi na dzɔdzɔmeŋutinunyala kple mɔ̃ɖaŋudɔwɔla siwo li egbea?
Internet Dzi Nu Bubuwo
Nu Kae Mawɔ Ne Wowɔa Anyra Le Ŋunye?
Dzi ɖena le ame siwo ŋu wowɔ anyra le la dometɔ geɖe fo. Nyati sia ɖe nu siwo woate ŋu awɔ be nɔnɔmeawo naɖɔ ɖo la me.
Ðe Nètsi Dzi Ðe Wò Dzedzeme Ŋu Fũu Akpa?
Ne ètsia dzi ɖe wò dzedzeme ŋu fũu akpa la, kpɔ ale si nàwɔ ada asɔ la ɖa?
Ke Ne Lãmesẽkuxiwo Ðe Kpe Nam Ðe?—Akpa 1
Sɔhɛ ene gblɔ nu siwo kpe ɖe wo ŋu wote ŋu nɔ te ɖe wofe kuxiwo nu eye wogakpɔtɔ le dzidzɔ kpɔm.
Nya Siwo Hawòtiwo Gblɔ Tso Wofe Dzedzeme Ŋu
Nu ka tae wòate ŋu asesẽ na sɔhɛwo be woada sɔ le wofe dzedzeme ŋu? Nu kae akpe ɖe wo ŋu?


text:
GBETAKPƆXƆ FEBRUARY 2014
Aʋawɔwɔ Si Trɔ Xexea
Nu ka tae xexemeʋa gbãtɔ na nuwo trɔ le xexea me kura? Ðe ŋuɖoɖoa nyanya akpe ɖe mía ŋu míanya ale si etsɔme ava nɔ na mía?
Aʋawɔwɔ Si Trɔ Xexea
Aleke tɔtrɔ siwo xexemeʋa gbãtɔ, si wogayɔ be “Aʋa Gã” la, he vɛ la gakpɔtɔ le ŋusẽ kpɔm ɖe mía dzi egbea?
Ame Si Le Megbe Na Aʋawɔwɔ Kple Fukpekpe
Aleke Biblia ɖee fia be aʋa aɖe si dzɔ le dzifo lae he xexemeʋa kple nɔnɔme sesẽwo va anyigba dzi?
“Anyigba Dzi Paradiso Ƒe Ŋugbedodoa Trɔ Nye Agbenɔnɔ”
Ivars Vigulis ti ŋkɔxɔxɔ, kafukafu kple vivisese yome esime wòtsɔ dzokekedodo fe duɖimekeke ɖo dɔe. Aleke Biblia me nyatefea trɔ efe agbee?
Ènyaa?
Nu kae aloe si amewo zã le Biblia ŋlɔɣiwo la nye? Vɔsanu kawoe woxɔna le gbedoxɔa me le Yerusalem?
Nu Ka Tae Mawu Ðea Mɔ Ŋusẽtɔwo Tea Ame Gblɔewo Ðe Anyi?
Biblia gblɔ nu si Mawu le wɔwɔm tso ameteteɖeanyi ŋu fifia kple nu si wòawɔ tso eŋu le etsɔme.
Ekpɔ Nu Madzɔmadzɔ Wɔwɔ Tefe Gake Edo Dzi
Ðe wowɔ nu madzɔmadzɔ ɖe ŋuwò kpɔa? Èle mɔ kpɔm na ɣeyiɣi si Mawu aɖe nu madzɔmadzɔ wɔwɔ ɖa? Xlẽ nu tso ale si nàte ŋu asrɔ̃ nutefewɔla Eliyae ŋu.
Biblia Me Biabiawo Ƒe Ŋuɖoɖowo
Ðe kpeɖodzi li be Biblia la tso Mawu gbɔa? Aleke wowɔ hafi ŋlɔe?
Internet Dzi Nu Bubuwo
Nu Ka Tae Amegbetɔwo Mete Ŋu He Ŋutifafa Va Xexea Me O?
Agbagba siwo katã amegbetɔwo dze be yeahe ŋutifafa vɛ la medze edzi o. Kpɔ susu siwo tae la ɖa.


text:
Nu Ka Tae Mielɔ̃na Wodoa Ʋu Na Mi O?
Susu masɔmasɔ siwo le amewo si
Nyakpakpa: Yehowa Ðasefowo menoa atike o eye womedea kɔdzi hã o.
Nyatefea: Míedia dɔdamɔnu nyuitɔ kekeake na míawo ŋutɔwo kple míafe fometɔwo. Ne míafe lãme gblẽ la, míeyia ɖɔkta siwo bi ɖe atikewɔwɔ kple dɔwɔwɔ na ame ʋumazamazãe me la gbɔ. Míekpɔa ŋudzedze ɖe ale si wowɔ ŋgɔyiyi le atikewɔnyawo mee ŋu. Le nyatefe me la, dɔwɔwɔ na amewo ʋumazamazãe fe mɔnu si woto vɛ la le vi ɖem na ame geɖewo le nuto ɖe sia ɖe me. Le dukɔ geɖewo me la, dɔnɔ ate ŋu atiae be yeafo asa na afɔku siwo le ʋudodo na ame me, abe ʋumedɔlékuiwo, dɔlélenutsiŋutete fe dɔmawɔmawɔ nyuie kple ɖɔktawo fe vodadawo ene me.
Nyakpakpa: Yehowa Ðasefowo xɔe se be xɔse ate ŋu ada gbe le dɔnɔ ŋu.
Nyatefea: Míexɔ xɔsegbedada dzi se o.
Nyakpakpa: Ebia ga geɖe be woawɔ atike na ame ʋumazamazãe.
Nyatefea: Atikewɔwɔ na ame ʋumazamazãe megblẽa ga o. *
Nyakpakpa: Ðasefo geɖewo, tsitsiawo kple ɖeviwo siaa, kuna fe sia fe le esi wogbe be woagado ʋu na yewo o ta.
Nyatefea: Kpeɖodzi mele nya sia ŋu o. Zi geɖe la, amekolawo wɔa dɔ sesẽwo abe ame fe dzi koko, funukpefekoko kple ame bubu fe ŋutinuwo dede na ame bubu ene ʋumazamazãe. * Zi geɖe la dɔnɔwo, siwo dome ɖeviwo hã le, siwo womedo ʋu na o la hayana ko abe ame siwo wodo ʋu na ene alo hayana nyuie wu wo gɔ̃ hã. * Aleke kee nyaa ɖale o, ame aɖeke mate ŋu agblɔ kple kakaɖedzi be dɔnɔ si melɔ̃ wodo ʋu nɛ o la aku alo atsi agbe ne elɔ̃ wodo ʋu nɛ o.
Nu ka tae Yehowa Ðasefowo melɔ̃na wodoa ʋu na wo o?
Míafe subɔsubɔdzixɔsewoe bia esia tso mía si ke menye esi mímedi be woawɔ atike na mí o tae o. Nubabla Xoxoa kple Nubabla Yeyea siaa de se eme kɔ fãa be míatsri ʋu. (1 Mose 9:4; 3 Mose 17:
Wotrɔ susu
Ɣeaɖeɣi va yi la, atikewɔlawo bua dɔdamɔnu siwo me womedoa ʋu na ame le o, siwo wogayɔna be atikewɔwɔ ʋumazamazãe be enye dɔdamɔnu si gbɔ eme, eye wobunɛ kura gɔ̃ hã be enye ameɖokuiwuwu, gake le fe ʋɛ siwo va yi me la, womegabunɛ nenema o. Le kpɔɖeŋu me, le fe 2004 me la, nyati aɖe si wota ɖe magazine aɖe si fo nu tso atikeŋutinunya gblɔ be, dɔdamɔnu siwo woto vɛ be woatsɔ ada dɔ na dɔnɔ siwo nye Yehowa Ðasefowo la ava nye dɔdamɔnu siwo ŋu dɔ woawɔ na ame sia ame le fe siwo gbɔna me. * Nyati aɖe si dze le magazine aɖe (Heart, Lung and Circulation) me le fe 2010 me la gblɔ be “menye Yehowa Ðasefowo koe wòle be woazã dɔdamɔnu si nye ‘dɔwɔwɔ na ame ʋumazamazãe’ na o, ke boŋ ele be wòanye dɔdamɔnu vevitɔ si wòle be woazã le amekoko ɖe sia ɖe me.”
Fifia la, ɖɔkta akpe geɖewo le dɔdamɔnu siwo nana be ʋu meɖuɖuna le ame ŋu fũu o la ŋu dɔ wɔm tsɔ le dɔ sesẽwo wɔm na dɔnɔwo ʋumazamazãe le xexea me godoo. Wole dɔdamɔnu sia si me wozãa atikewo ɖe ʋu tefe le la ŋu dɔ wɔm le dukɔ madeŋgɔwo hã me, eye dɔnɔ geɖe siwo menye Yehowa Ðasefowo o hã biana be woazã dɔdamɔnu sia na yewo.
^ mm. 8 Kpɔ Transfusion and Apheresis Science, Volume 33, No. 3, p. 349.
^ mm. 10 Kpɔ The Journal of Thoracic and Cardiovascular Surgery, Volume 134, No. 2, pp. 287-288; Texas Heart Institute Journal, Volume 38, No. 5, p. 563; Basics of Blood Management, p. 2; and Continuing Education in Anaesthesia, Critical Care & Pain, Volume 4, No. 2, p. 39.
^ mm. 10 Kpɔ The Journal of Thoracic and Cardiovascular Surgery, Volume 89, No. 6, p. 918; kple Heart, Lung and Circulation, Volume 19, p. 658.
^ mm. 14 Continuing Education in Anaesthesia, Critical Care & Pain, Volume 4, No. 2, page 39.


text:
Wickiana
Wickiana nye nyadzɔdzɔwo fe fufofo kuɖe nusiwo le dzɔdzɔm fifia si sɔ kple nusiwo dzɔ le senturi wuiade lia me siwo nɔ amaŋgba deka dzi kple agbale gawo, mɔme nutatawo, azi nu ŋɔŋlɔwo kple nutatawo. Fifiame gbale drodo nuwo nye nu vevitɔwo kuɖe nane siwo wɔ la nu, si wo yɔ le Switzerland be Reformation. Johann Jakob Wick (1522-1588), si megbe wotsɔna nusiawo fe fufofo, nye Mawununɔla le Predigerkirche eye wonɔ kadodome kple Zürich dɔyɔfe tso 1552 eye woga nye Archdeacon evelia le eyiyi ma me, kpe ɖe nunɔle Grossmünster le Zürich tso 1557. E fofu eye woɖo nyadzɔdzɔ gbale siawo ɖe nɔnɔme nyuitɔ me le fe 1559 kple 1588 dome, etsɔ nububuwo ha de wo nɔfewo le fe 1505 lɔfo vaseɖe 1559 le ye fe nufofuawo me.
This is an excerpt from the article Wickiana from the Wikipedia free encyclopedia. A list of authors is available at Wikipedia.


text:
Anyɔnyɔ
Anyɔnyɔ (alo September) enye ɣleti asiekelia le fea me le Gregoria ɣletigbalẽa me. Ŋkeke 30 ye le ɣletia me.
Le Latingbe me la, septi gɔme enye adre eye septem gɔme enye adrelia. Le Roma ɣletigbalẽa me la, Anyɔnyɔ alo September enye ɣleti adrelia vaseɖe fe 153 BC.
Nu tɔxewo le Anyɔnyɔ me[trɔ asi le eŋu]
- Sukuwo geɖe fe fewo dzea egɔme le ɣleti sia me.
- Woɖoa ŋku Anyɔnyɔ 1 dzi abe ŋkeke si dzi Eritreatɔwo dze wofe fe 30 aʋa na ɖokuisinɔnɔ tso Ethiopia tɔwo gbɔ.
- Anyɔnyɔ 11 enye Patriots Day le United States dukɔa me eye emake enye ŋkeke si dzi wo ku ayameʋuwo de dzifoxɔwo me le fe 2001 me.
- Anyɔnyɔ 16 eye Mexico dukɔa fe Ɖokuisinɔnɔ ŋkeke.
- Le KwaZulu-Natal la, woɖoa ŋku fia Shaka dzi le Kɔsiɖagbe susueame le Anyɔnyɔ me.
- Germany dukɔa ɖua Oktoberfest alo Kele zã eye China dukɔa hã ɖua Dasiamime Ɣleti zã le Anyɔnyɔ me.
- Le Australia la, woɖua Father's Day alo Tɔwo fe ŋkeke le ɣleti sia fe Kɔsiɖagbe gbãtɔ dzi.
Nu bubuwo[trɔ asi le eŋu]
- Ƒe sia fe me la, Anyɔnyɔ kple Dzome dzea egɔme le ŋkeke ɖeka dzi le kɔsiɖaa me.
- Ɣleti sia fe sefofo tɔxe enye Morning glory le Eŋlisigbe me.
- Anyɔnyɔ fe kpe xɔasi enye safir.
- Xexemeʋa evelia dze egɔme Anyɔnyɔ 1, 1939 le esime Adolf Hitler wɔ avu kpli Poland. Ewu enu le Anyɔnyɔ 2, 1945 le esime Japan dukɔa tsi asi.


text:
Ðe Yehowa Ðasefowo Xɔ Nubabla Xoxoa Dzi Sea?
Ɛ̃. Yehowa Ðasefowo xɔe se be Biblia bliboa “tso Mawu fe gbɔgbɔ me, eye wònyo.” (2 Timoteo 3:16) Esia lɔ Nubabla Xoxoa kple Nubabla Yeyea ɖe eme. Aleae amewo lɔ̃a Biblia fe akpa kple evea yɔyɔe. Gake Yehowa Ðasefowo ya lɔ̃a Nubabla Xoxoa yɔyɔ be Hebri Ŋɔŋlɔawo eye wolɔ̃a Nubabla Yeyea yɔyɔ be Kristotɔwo Ƒe Hela Ŋɔŋlɔawo. Esi míedi be míana amewo nabu Biblia fe akpa aɖewo me nyawo be wodo xoxo alo womegasɔ na mí egbea o tae míeyɔa wo nenema ɖo.
Nu ka tae Kristotɔwo hiã Nubabla Xoxoa kple Nubabla Yeyea siaa?
Mawu fe gbɔgbɔ ʋã Kristotɔ apostolo Paulo wòŋlɔ bena: “Nu siwo katã woŋlɔ ɖi tsã la, woŋlɔ wo ɖi le míafe nufiafia ta.” (Romatɔwo 15:4) Eya ta nufiame veviwo le Hebri Ŋɔŋlɔawo me na mí. Nu siawo dometɔ aɖewoe nye ŋutinya siwo ɖea vi na mí kple aɖaŋuɖoɖo nyui geɖewo.
Ŋutinya siwo ɖea vi na mí. Xexemewɔwɔ kple amegbetɔ fe nu vɔ̃ me dzedze fe ŋutinyawo le Hebri Ŋɔŋlɔawo me. Ne ɖe womeŋlɔ ŋutinya ma ɖi o la, anye ne mímakpɔ ta na nyabiase siwo gbɔna o. Woawoe nye: Aleke míewɔ va dzɔ? Nu ka tae amegbetɔwo kuna? (1 Mose 2:7, 17) Gakpe ɖe eŋu la, woŋlɔ ale si Yehowa Mawu kpe ɖe amegbetɔ siwo fe seselelãmewo sɔ kple mía tɔwo ŋu la fe ŋutinya ɖi le Hebri Ŋɔŋlɔawo me.
—Yakobo 5:17.
Aɖaŋuɖoɖo nyuiwo. Aɖaŋuɖoɖo nyui siwo ɖea vi na ame le agbenɔnɔ me ɣeawokatãɣi la le Lododowo kple Nyagblɔla fe agbalẽ siwo nye Hebri Ŋɔŋlɔawo fe akpa aɖe la me. Woɖo aɖaŋu le nu si míawɔ be dzidzɔ nanɔ fomea me (Lododowo 15:17), ale si míada asɔ le dɔwɔnyawo me (Lododowo 10:4; Nyagblɔla 4:6) kple ale si sɔhɛwo awɔ akpɔ dzidzedze le agbe me (Nyagblɔla 11:9–
12:1) la ŋu.
Tsɔ kpe ɖe eŋu la, nusɔsrɔ̃ tso Mose fe Sea si le Torah (Biblia fe agbalẽ atɔ̃ gbãtɔwo) me ŋu ate ŋu aɖe vi na mí. Togbɔ be se ma mebla mí Kristotɔwo egbea o hã la, mɔfiame vevi aɖewo le eme siwo ate ŋu akpe ɖe mía ŋu míakpɔ dzidzɔ le agbe me.


text:
Nu Vevi Siwo Nana Ƒomewo Kpɔa Dzidzɔ
Nu Si Miawɔ Ne Fe Le Mia Ŋu
Giannis: * “Dɔ gblẽ nam esi ganyawo tɔtɔ le Greece, gake ɖe míedo ga hafi tu míafe afea, eye míegate ŋu nɔ fe si susɔ ɖe mía ŋu la xem o. Nyemegate ŋu nɔ alɔ̃ dɔm o le dzimaɖitsitsi ta.”
Katerina: “Le ale si gbegbe míelɔ̃ míafe afea helé be nɛ ta la, nyemedi kura be míaʋu le eme o. Ale si míawɔ axe mía ŋu fewo na dzre ɖo mía kple Giannis dome zi geɖe.”
FENYINYI ate ŋu ahe masɔmasɔwo ava fomewo me alo ana woagbã gɔ̃ hã. Le kpɔɖeŋu me, numekula Jeffrey Dew de dzesii be srɔ̃tɔ siwo nyi fe la megava kpɔa vovo ɖe wo nɔewo ŋu o, wowɔa dzre zi geɖe wu, eye dzi medzɔa wo tututu o. Nyahehe siwo ku ɖe fenyinyi kple gazazã ŋu la didina wu, ehea ɣlidodo ɖe ame ta kple asidodo ɖe ame nɔewo gbɔ vanɛ edziedzi, eye wògahea dzre bubuwo vanɛ. Eya ta mewɔ nuku o be ga ŋuti dzrehehewo nana srɔ̃tɔ geɖewo gbea wo nɔewo.
Azɔ hã, fe gãwo nyinyi tea ŋu hea lãmesẽkuxiwo abe alɔ̃madɔmadɔ, taɖui, dɔmeɖui, dzidɔ kple blanuiléledɔ ene vanɛ. Srɔ̃nyɔnu aɖe si ŋkɔe nye Marta gblɔ be: “Fe si míenyi la na nu te ɖe srɔ̃nye Luís dzi ale gbegbe be alɔ̃dɔdɔ dzi koe wònɔna ŋkeke bliboa. Ŋutsu si ŋu meɖoa nu ɖo tso ɣeaɖeɣi ke la va zu wɔnamanɔŋutɔ.” Le ame aɖewo gome la, nuteɖeamedzia wua tsɔtsɔ na wo. Le kpɔɖeŋu me, nyadzɔdzɔdɔwɔfe si nye BBC News ka nya ta be, nyɔnu aɖe si le India fe anyieheɣedzefe la wu eɖokui le esi fe siwo katã wònyi la va ɖo Amerika dɔlar 840 ta. Viawo fe kɔdzifewo xexe tae wòdo gaa ɖo.
Nu kae nàwɔ ne kuxiwo ɖo wò fomea me le fenyinyi ta? Na míadzro kuxi siwo dzea ŋgɔ srɔ̃tɔwo zi geɖe le gakuxiwo gbɔ kpɔkpɔ me kpakple Biblia me mɔfiame siwo ate ŋu akpe ɖe wo ŋu la me kpɔ.
KUXI GBÃTƆ: Míebua fɔ mía nɔewo.
Lukasz gblɔ be: “Menɔ fɔ bum srɔ̃nye ɖe gagbegblẽ ta, eye eya hã gblɔ be ne ɖe nye dɔwɔɖuia nye esi tɔgbi wowɔna le fe bliboa me la, anye ne ga mahiã mí o.” Nu kae srɔ̃tɔwo ate ŋu awɔ be gakuxiwo nagade masɔmasɔ wo dome o?
Kuxia gbɔkpɔnu: Miwɔ ɖeka le gakuxiwo gbɔ kpɔkpɔ me.
Ne srɔ̃wò ɖeɖe ko gbɔe wòtso be mienyi fea hã la, dzikudodo ɖe eŋu maɖe vi o. Ðewohĩ ɣeyiɣi sia me koŋue wòahiã be miawɔ ɖe Biblia fe mɔfiame si dze le Efesotɔwo 4:31 la dzi, afi si gblɔ be: “Mina woaɖe ameléleɖedɔme kaɖikaɖi kple dɔmedzoe kple dziku kple ɣlidodo kpakple dzugbewo, ɖa le mia dome hekpe ɖe nu gbegblẽ wɔwɔ ɖe sia ɖe ŋu.”
Mikpɔ kuxia gbɔ le esi tefe be mianɔ fɔ bum mia nɔewo. Srɔ̃ŋutsu aɖe si ŋkɔe nye Stephanos gblɔ tso ale si wo kple srɔ̃a wowɔ nu aduadui ŋu be: “Míede dzesii be mí ame evea siaa fe kuxie.” Nuwɔwɔ aduadu alea wɔ ɖeka kple Lododowo 13:10 me nyawo, afi si gblɔ be: “Dadala dzre sɔŋ ko wòhena vɛ; ke nunya le ame siwo nana woɖoa aɖaŋu na wo la dome.” Le esi nàɖe mɔ dada nawɔe be nàte kpɔ be yeakpɔ gakuxiwo gbɔ le ɖokuiwò si tefe la, mi ame evea mifo nu tso eŋu anukwaretɔe ahakpɔ egbɔ ɖekae.
Mia viwo hã ate ŋu akpe asi ɖe mia ŋu. Edgardo, si nye vifofo aɖe si le Argentina, gblɔ tso ale si efe fomea kpɔ nya aɖe gbɔe ŋu ale: “Vinyeŋutsuvi la di be míafle gasɔ na ye, gake míegblɔ nɛ be ga meli o. Míetsɔ gasɔ aɖe si nye etɔgbuia tɔ la nae ɖe gasɔ yeye tefe, eye ekpɔ dzidzɔ ɖe edodo ŋu ŋutɔ. Esia na mekpɔ ale si nuwɔwɔ aduadu le fomea me le vevie.”
TE MƆNU SIA KPƆ: Midi ɣeyiɣi miafo nu tso gakuxia ŋu faa le tufafa me. Lɔ̃ ɖe vodada ɖe sia ɖe si nànya wɔ la dzi. Le esi mianɔ nu fom tso nu si dzɔ va yi ŋu tefe la, midze agbagba mialɔ̃ ɖe gɔmeɖose siwo ŋu dɔ miawɔ le ganyawo gbɔ kpɔkpɔ me la boŋ dzi.—Psalmo 37:21; Luka 12:15.
KUXI EVELIA: Ne edze abe manya wɔ be miado le fe me o.
Enrique gblɔ be: “Meva ɖu agba le dɔ si wɔm menɔ la me, eye ganyawo fe tɔtɔ si do mo ɖa le Argentina la hã va gblẽ nyaa ɖe edzi. Eyome eva hiã be woawɔ dɔ na srɔ̃nye le kɔdzi. Mese le ɖokuinye me be nyemate ŋu axe fe si le ŋunye la avɔ akpɔ o. Ðeko menɔ abe nudzodzoe si tsi yiyiɖɔ me ene.” Ga si Brazil ŋutsu aɖe si ŋkɔe nye Roberto de dɔ aɖe me la katã fiã, eye wònyi fe le gadzraɖofe 12 sɔŋ ŋu. Egblɔ be: “Ŋu kpem ale gbegbe be nyemedi be mate ɖe xɔ̃nyewo ŋu o. Mese le ɖokuinye me be medo kpo nu.”
Nu kae nàte ŋu awɔ ne dzi ɖe le fowò alo dzitsinya le fu ɖem na wò alo ŋu le kpewòm le fe si nènyi ta?
Kuxia gbɔkpɔnu: Ðɔ ŋu ɖo le gazazã me.
1. Wɔ ɖoɖo ɖe gazazã ŋu. Bu ga siwo katã nèkpɔna kple esiwo nèzãna le kwasiɖa eve me la ŋuti kɔnta, alo ne asɔ na wò wu la, nàbu ɣleti ɖeka tɔ. Ŋlɔ ho si nègblẽna ɖe nu siwo ŋu mèzãa ga ɖo edziedzi o, abe adzɔxexe kple awudodo ene la hã ɖi, eye nàbu akɔnta akpɔe ɖa be le mama dedie nu la, ho nenie yia nugbe ɣleti sia ɣleti hã.
2. Dzi ga si nèkpɔna ɖe edzi. Àte ŋu adidi ɣeyiɣi si nètsɔna wɔa dɔe la ɖe edzi, nàwɔ dɔ siwo vana le fea fe ɣeyiɣi aɖewo me, nàfia nu sukuviwo le afe me, alo nàwɔ asinudɔ si ate ŋu ahe ga vɛ. Nuxlɔ̃ame: Ðɔ ŋu ɖo be màgaɖe mɔ dɔa naxɔ ɣeyiɣi si wòle be nàzã ɖe nu siwo le vevie wu ŋu, abe wò mawusubɔsubɔ ene, la le asiwò o.
3. Ðe gazazã dzi kpɔtɔ. Ƒle nu siwo hiã wò la ko, mègafle nuwo le esi wotsɔ wo ɖo asii ta ko o. (Lododowo 21:5) Enrique, si ŋu nya míegblɔ va yi la gblɔ be: “Enyo be nàgatsi klokloklo ɖe nufefle ŋu o, elabena esia akpe ɖe ŋuwò nànya nenye be nua hiã wò ŋutɔŋutɔ.” Aɖaŋuɖoɖo bubu aɖewo hãe nye esiawo.
- Afe: Ne anya wɔ la, ʋu yi afe si fe xɔfetu mesɔ gbɔ boo o la me. Ðɔ ŋu ɖo le elektrikmɔ̃wo kple tsi zazã ŋu be wo ŋu fewo dzi naɖe akpɔtɔ.
- Nuɖuɖu: Tsɔ ŋdɔnuɖuɖu ɖe asi tso afe me tsɔ wu be nàflee le gbɔ me. Wɔ ɖoɖo siwo wowɔ tsɔ ɖe nuɖuɖuwo fe asi dzi la ŋu dɔ. Joelma, si le Brazil, gblɔ be: “Ne mefle atikutsetsewo kple amagbe siwo wotsɔ ɖo asi ɖe mɔ to la le ɣeyiɣi si me wòsusɔ vie woakpã la, woɖea edzi nam.”
- Ʋuɖoɖo: Dzrá ʋu siwo mehiã wò tututu o, eye nàlé be na esi le asiwò, tsɔ wu be nàdzrae ahafle esiwo va tsia dzi. Ðo ʋu le mɔ to alo nàto afɔ, le afi si wòanya wɔ le.
Ne èɖe wò gazazãwo dzi kpɔtɔ alea vɔ la, awɔe be nàte ŋu awɔ ga si susɔ ɖe asiwò la ŋu dɔ nyuie.
4. Bu fe siwo nènyi ŋu kɔnta eye nàɖe afɔ. Gbã, le fe siwo katã nènyi gome la, bu deme si wòle be nàxe, gatia, nu si adzɔ ne mèxe fea ɖe ɣeyiɣi dzi alo xee ɖe ɖoɖo nu o kple nenye be ɣeyiɣi si wòle be nàxe fea de gbɔ edzi. Lé ŋku ɖe agbalẽ si wowɔ ɖe gadodoa dzi la me nyawo ŋu nyuie, elabena gadola aɖewo tea ŋu flua ame. Le kpɔɖeŋu me, habɔbɔ aɖe si doa ga na ame le United States (États-Unis) la gblɔ be gadodoa fe alafa memama 24 koe nye demea, evɔ gaa fe tefe ene kple edzivɔ boŋue.
Eyome de ŋugble le ɖoɖo si nu nàxe fe siwo le ŋuwò la ŋu. Mɔnu ɖekae nye be nàxe fe si fe demea sɔ gbɔ wu la gbã. Mɔnu bubu hãe nye be nàxe fe klukluklui siwo kpɔtɔ ɖe ŋuwò la gbã, elabena ne fe siwo wòahiã be nàxe ɣleti sia ɣleti la le ʋɛ wu la, esia ate ŋu ana dzi naɖo fowò. Ne ehiã be nàxe deme gãwo ɖe ga si nèdo dzi la, ɖewohĩ àte ŋu ado ga si bia deme sue aɖe ko xexe la atsɔ axe fe ma woe.
Mlɔeba la, ne manya wɔ be nàxe fe siwo le ŋuwò o la, kpɔe ɖa be anya wɔ be nàfo asia kple ame siwo ŋu nènyi fea le hã. Àte ŋu abia be woana ɣeyiɣi geɖe wu ye alo be woaɖe demea dzi. Ame siwo gbɔ nèdo gaa le la ate ŋu alɔ̃ gɔ̃ hã be yewoaɖe wò fea dzi nenye be àte ŋu axe ga si kpɔtɔ ɖe ŋuwò la katã zi ɖeka. Ne èle nu fom tso wò ganyawo ŋu na wo la, de bubu wo ŋu, eye nàto nyatefe. (Kolosetɔwo 4:6; Hebritɔwo 13:18) Miwɔ agbalẽ ɖe nya sia nya si dzi mielɔ̃ ɖo la dzi. Ne womelɔ̃ ɖe susu si nèdo ɖa dzi o hã la, yi edzi nànɔ biabiam tso wo si be woatrɔ asi le gaa xexe fe ɖoɖoa ŋu na wò ne ehiã.—Lododowo 6:1-5.
Ke hã, le wò gakuxiwo gbɔ kpɔkpɔ me la, ele be nàkpɔ nuwo abe ale si tututu wole ene. Ðoɖo nyuitɔ kekeake gɔ̃ hã ate ŋu ado kpo nu le esi màte ŋu awɔ naneke tso nɔnɔme aɖewo ŋu o ta, elabena zi geɖe la, ga ‘toa aʋala hedzona yina dzi abe hɔ̃ ene.’—Lododowo 23:4, 5.
TE MƆNU SIA KPƆ: Ne èwɔ ɖoɖo ɖe ale si miazã gae ŋu vɔ la, mi katã miɖo dze tso nu siwo miate ŋu awɔ atsɔ aɖe gazazã dzi akpɔtɔ alo adzi ga si fomea kpɔna ɖe edzi la ŋu. Ne miekpɔ ale si mia dometɔ ɖe sia ɖe lɔ̃ faa be yeakpe asi ɖe ɖoɖoa ŋu la, ana miawɔ nu aduadu ahakpɔ gakuxia gbɔ.
KUXI ETƆ̃LIA: Fe si míenyi la ko ŋue míebuna.
Agbagba si dzem miele be miaxe mia ŋu fewo la ate ŋu ana miagava nɔ vovo kpɔm ɖe nu siwo le vevie wu le agbe me la ŋu o. Ŋutsu aɖe si ŋkɔe nye Georgios gblɔ be: “Míafe kuxi gãtɔe nye be, nu siwo míawɔ atsɔ axe mía ŋu fewo la ko ŋue míekpɔa vovo ɖo. Míegava kpɔa vovo ɖe nu siwo le vevie wu la ŋu o.”
Kuxia gbɔkpɔnu: Ganyawo megaxɔ nɔfe vevitɔ o.
Ate ŋu adzɔ be mia ŋu fewo xexe naxɔ fe geɖe, togbɔ be mianɔ agbagba dzem kpem hã. Ke hã, miawoe atia nu si miatsɔ aɖo nɔfe vevitɔ esime fea gakpɔtɔ le mia ŋu. Le esi miatsi dzi ɖe gakpɔkpɔ alo ga fe anyimanɔmanɔ ŋu tefe la, anyo wu ne miewɔ Biblia fe nuxlɔ̃ame sia dzi be: “Esi nunyiame kple nudodo le mía si la, nu siawo adze mía ŋu.”—1 Timoteo 6:8.
Ne nu siwo le mia si la dzea mia ŋu la, esia akpe ɖe mia ŋu “miakpɔ nu siwo le vevie wu la adze sii nyuie.” (Filipitɔwo 1:10) Ƒomedodo nyui si anɔ mia kple Mawu kpakple wò fometɔwo dome la hã le “nu siwo le vevie wu” la dome. Georgios, ame si ŋu nya míegblɔ va yi la gblɔ be: “Togbɔ be míexe mía ŋu fewo vɔ o hã la, menye ema ŋue míetsia dzi ɖo wu le agbe me o. Dzidzɔ le míafe srɔ̃ɖeɖea me fifia wu, le esi míeva le vovo kpɔm ɖe mía nɔewo, mía viwo kple nu siwo ku ɖe mawusubɔsubɔ ŋu la ta.”
TE MƆNU SIA KPƆ: Ŋlɔ nu siwo ga mate ŋu afle o siwo le vevie na wò wu la ɖi. Eyome de ŋugble le ale si nàwɔ akpɔ vovo ɖe nu mawo dometɔ ɖe sia ɖe ŋu geɖe wu la ŋu.
Fenyinyi hea dzimaɖitsitsi vanɛ, eye tenɔnɔ ɖe enu bia nuwo tsɔtsɔ sa vɔe; gake miafe agbagbadzedzewo manye dzodzro o. Andrzej, si nye srɔ̃ŋutsu aɖe si le Poland, gblɔ be: “Srɔ̃nye da megbe na efe dɔwɔhati aɖe si do ga gbogbo aɖe. Eyome dɔwɔhatia si dzo. Esi mese nyaa la, masɔmasɔ ɖo mía dome.” Ke hã, Andrzej va gblɔ tso ale si wo kple srɔ̃a wokpɔ nyaa gbɔe ŋu be: “Le nyatefe me la, míegava wɔ ɖeka wu tsã—menye le kuxia ta o, ke boŋ le ale si míewɔ nu aduadu le egbɔ kpɔkpɔ me ta.”
^ mm. 3 Míetrɔ ŋkɔ aɖewo le nyati sia me.
^ mm. 17 Ne èdi be yeaxlẽ nu geɖe tso nya sia ŋu la, kpɔ June 1, 2011 fe Gbetakpɔxɔ me nyati si fe tanyae nye “Ale Si Nànɔ Agbe Ðe Nu Si Le Asiwò Nu.” Yehowa Ðasefowoe tae.
BIA ÐOKUIWÒ BE . . .
- Nu kae mate ŋu awɔ atsɔ akpe ɖe fomea ŋu be míado le fe me?
- Aleke míawɔ be míagana fe si míenyi la nagblẽ srɔ̃ɖeɖea me alo wòanye nu si ŋu míetsia dzi ɖo wu o?


text:
TA WUIÐEKƐ
Nukata Mawu Ðe Mɔ Fukpekpe Li?
Mawu gbɔe fukpekpe siwo le xexeame tsoa?
Nya kawoe fɔ ɖe te le Eden-bɔa me?
Aleke Mawu awɔ aɖe nusiwo gbɔ amefomea fe fukpekpe tso la ɖa?
LE DUKƆ aɖe si me aʋawɔwɔ nɔ edzi yim le la, wolɔ dumevi akpe geɖe siwo nye nyɔnuwo kple ɖeviwo, amesiwo wowu le aʋaa me la heɖi wo ɖe yɔdo gã ɖeka aɖe si woɖe me, eye wotu atitsoga suewo fo xlã yɔdoa. Woŋlɔ biabia sia ɖe atitsogawo dometɔ ɖesiaɖe dzi be: “Nukatae?” Ɣeaɖewoɣi vevesese si wu tsɔtsɔ ye nana wobiaa nya ma. Amewo tsɔa nuxaxa biaa nya ma ne wofe ame vevi aɖe ku le aʋawɔwɔ, afɔku, dɔléle, alo nuvlowɔwɔ aɖe me; ne afɔku aɖe na wofe afe dome gblẽ, alo wòkplɔ wo de fukpekpe manyagblɔ aɖewo me. Wodina be yewoanya nusita afɔku mawo dzɔ ɖe yewo dzi ɖo.
2 Nukatae Mawu ɖe mɔ fukpekpe li? Ne Yehowa Mawu nye ŋusẽkatãtɔ, amesi lɔ̃a ame, amesi si nunya le, eye wòle dzɔdzɔe la, ke nukatae xexeame yɔ fũ kple fuléle kple numadzɔmadzɔwɔwɔ alea gbegbe ɖo? Èbu biabia siawo ŋu kpɔa?
3 Ðe wònye nu gbegblẽ be woabia nusitae Mawu ɖe mɔ ɖe fukpekpe ŋua? Ame aɖewo vɔ̃na be nya siawo tɔgbe biabia afia be xɔse mele yewo si o alo be yewomele bubu dem Mawu ŋu o. Gake ne èxlẽ Biblia la, àkpɔe be mawuvɔ̃la wɔnutefe aɖewo siwo nɔ anyi le blema bia nya mawo tɔgbe. Le kpɔɖeŋu me, nyagblɔɖila Xabakuk bia Yehowa be: “Nukaŋuti nèna mele nu vlo wɔwɔ tefe kpɔm, eye nèle hiãkame kpɔm kple ŋku, gbegblẽ kple ŋutasesẽ le ŋkunye me, avuwɔwɔ li, eye dzre dzɔ?”—Xabakuk 1:3.
4 Ðe Yehowa ka mo na nyagblɔɖila Xabakuk si nye nutefewɔla ɖe nya mawo biabia ta? Ao. Ke boŋ Mawu na wotsɔ Xabakuk fe nya siwo tso dzime la kpe ɖe Biblia me nya siwo tso gbɔgbɔ me ŋu. Mawu kpe ɖe eŋu wòse nuwo gɔme nyuie wu eye efe xɔse va sẽ ŋu ɖe edzi. Esia dim Yehowa le na wò hã. Ðo ŋku edzi be Biblia na míenya be “eyama léa be na mi.” (Petro I, 5:7) Mawu lé fu ŋutasesẽ kple fukpekpe siwo dona tsoa eme kura wu amesiame. (Yesaya 55:8, 9) Ne aleae wòle la, ke nukatae fukpekpe yɔ xexeame alea gbegbe?
NUKATA FUKPEKPE BƆ ALEA GBEGBE?
5 Subɔsubɔha vovovo me tɔwo yia wofe hakplɔlawo kple nufialawo gbɔ va biaa nusita fukpekpe bɔ alea gbegbe ɖo la wo. Zi geɖe la, ŋuɖoɖo si woxɔna enye be Mawue naa amewo kpea fu eye be eyae ɖo nusianu si ava dzɔ, si me afɔkuwo hã le, la ɖi tso gbaɖegbe ke. Wogblɔ na ame geɖe be míate ŋu ase Mawu fe mɔwo gɔme o, alo wogblɔna be eyae naa amewo kuna—ɖeviwo hã—ale be woava nɔ ye gbɔ le dzifo. Gake abe alesi nèva srɔ̃e ene la, Yehowa Mawu mehea nu vɔ̃ɖi vanae gbeɖe o. Biblia gblɔ be: “Nede megbe xaa be, Mawu nawɔ nu vɔ̃ɖi, eye ŋusẽkatãtɔ nawɔ nu madzɔmadzɔ.”—Hiob 34:10.
6 Ènya nusita amewo daa fɔbubu ɖe Mawu dzi vodadatɔe be eya gbɔe fukpekpe siwo katã le xexeame la tsoa? Zi geɖe la, wodaa fɔbubua ɖe Mawu Ŋusẽkatãtɔ la dzi le esi wosusui be eyae nye xexe sia dzi ɖula ta. Womenya nyatefenya vevi bɔbɔe aɖe si le Biblia me o. Èsrɔ̃ nu tso nyatefenya ma ŋu le agbalẽ sia fe Ta 3 lia me. Amesi tututu le xexe sia dzi ɖum enye Satana Abosam.
7 Biblia gblɔe eme kɔ fã be: “Xexeme blibo la katã le vɔ̃ɖitɔ la me.” (Yohanes I, 5:19) Ne èbu nusiwo le dzɔdzɔm ŋu la, ɖe mèkpɔe be susu le nya sia me oa? Gbɔgbɔmenuwɔwɔ makpɔmakpɔ, “amesi nye xexeame katã blela,” fe nɔnɔme tututue xexe sia ɖena fiana. (Nyaɖeɖefia 12:9) Futɔ, ameblela, kple ŋutasẽlae Satana nye. Esia tae xexe sia si le efe ŋusẽkpɔɖeamedzi te la hã me yɔ fũ kple fuléle, amebeble, kple ŋutasẽnuwɔwɔ ɖo. Susu siwo ta fukpekpe bɔ ɖe xexe sia me la dometɔ ɖeka enye ema.
8 Susu evelia si ta fukpekpe bɔ ɖe xexeamee nye be amefomea me tɔwo va zu ame madeblibowo kple nuvɔ̃mewo tso esime aglãdzedze dze egɔme le Eden-bɔa me ke, abe alesi míedzro emee le Ta 3 lia me ene. Amegbetɔ nuvɔ̃mewo ʋlina be yewoakpɔ ŋusẽ ɖe ame bubuwo dzi, eye esia hea aʋawɔwɔ, ameteteɖeanyi, kple fukpekpe vɛ. (Nyagblɔla 4:1; 8:9) Nu etɔ̃lia si hea fukpekpe vɛ enye “azãgbe kple nuɖiɖeame.” (Nyagblɔla 9:11) Esi menye Yehowae nye xexe sia fe Dziɖula kple etakpɔla o ta la, amewo te ŋu kpea fu le esi nuɖiɖeamewo dzɔna ɖe wo dzi le vome ta.
9 Efaa dzi na mí be míanyae be Mawu mehea fukpekpe vaa amewo dzi o. Menye eya gbɔe aʋawɔwɔ, nuvlowɔwɔ, ameteteɖeanyi, alo dzɔdzɔmefɔkuwo gɔ̃ hã si na amewo kpea fu la tso o. Ke hã, ele be míanya ŋuɖoɖo na biabia sia be, Nukatae Yehowa ɖe mɔ ɖe fukpekpe siawo katã ŋu? Ne eyae nye Ŋusẽkatãtɔ la, ke ŋusẽ le esi be wòaxe mɔ ɖe fukpekpe nu. Ekema nukatae mele ŋusẽ ma zãm o? Anye susu nyui aɖe kokoko tae, elabena míeva nyae be lɔlɔ̃ fe Mawue wònye.—Yohanes I, 4:8.
NYA VEVI AÐE FƆ ÐE TE
10 Be míanya nusita Mawu ɖe mɔ fukpekpe li la, ahiã be míatrɔ susu ɖe ɣeyiɣi si fukpekpe dze egɔmee ŋu. Nya vevi aɖee Satana fɔ ɖe te esi wòble Adam kple Xawa wogbe toɖoɖo Yehowa. Satana metsɔ nya ɖe Yehowa fe ŋusẽ ŋu o. Satana ŋutɔ gɔ̃ hã nya nyuie be seɖofe meli na Yehowa fe ŋusẽ o. Nusi ŋu Satana tsɔ nya ɖoe nye Yehowa fe dzedze be wòaɖu dzi. Esi Satana gblɔ be Mawu nye ameblela si gbea nu nyuiwo tsɔtsɔ na eteviwo la, ɖe wònɔ Yehowa nu tsom be dziɖula vɔ̃ɖie wònye. (Mose I, 3:2-5) Satana fe nyawo fia be eme anyo na amefomea kura wu ne menye Mawue nye wofe dziɖula o. Esia nye tsitretsitsi ɖe Yehowa fe dziɖulanyenye, si nye efe dzedze be wòaɖu dzi, ŋu.
11 Adam kple Xawa dze aglã ɖe Yehowa ŋu. Woto esia me nɔ gbɔgblɔm be: “Míehiã Yehowa be wòanye míafe Dziɖula o. Míate ŋu atso nya me na mía ɖokui le nusi nye nyui kple vɔ̃ ŋu.” Aleke Yehowa awɔ akpɔ nya si fɔ ɖe te gbɔe? Aleke wòawɔ afia efe nuwɔwɔ siwo katã si nunya le woakpɔe be aglãdzelaawoe da fu eye be yefe mɔwoe nye nyuitɔ kekeake vavã? Ame aɖewo agblɔ be ɖe wòle be Mawu natsrɔ̃ aglãdzela mawo enumake ahawɔ nuwo yeyee hafi. Gake Yehowa do ŋgɔ gblɔ efe tameɖoɖo xoxo be anyigbaa nayɔ kple Adam kple Xawa fe dzidzimeviwo, eye woanɔ agbe le paradiso me le anyigba dzi. (Mose I, 1:28) Yehowa naa efe tameɖoɖowo vaa eme ɣesiaɣi. (Yesaya 55:10, 11) Azɔ hã, aglãdzela mawo tsɔtsrɔ̃ ɖa le Eden-bɔa me enumake mana woakpɔ ŋuɖoɖo na biabia si fɔ ɖe te ku ɖe Yehowa fe dzedze be wòaɖu dzi ŋu o.
12 Na míabu kpɔɖeŋu sia ŋu kpɔ. Tsɔe be nufiala aɖe le alesi efe sukuviwo awɔ abu akɔnta sesẽ aɖe la fiam wo. Sukuvi aɖe si nya nu le sukuxɔa me gake wònye aglãdzela tsɔ nya ɖe nufialaa ŋu be mɔ si dzi wòto le akɔntaa bum mesɔ o. Be wòaɖee afia be nufiala la mebi ɖe nua fiafia me o la, aglãdzela sia fu asi akɔ be yenya mɔnu aɖe si nyo wu kura si dzi woato akpɔ kuxia gbɔ. Sukuvi aɖewo fe susu wɔ na wo be aglãdzela la fe nyaa le eme, eye woawo hã wodze aglã. Nukae wòle be nufialaa nawɔ? Ne enyã sukuvi dzeaglãawo le sukuxɔa me la, ŋusẽ kae wòakpɔ ɖe sukuvi mamlɛawo dzi? Ðe womaxɔe ase be yewo hati ma kple amesiwo wɔ ɖeka kplii fe nyaa le eme oa? Sukuvi mamlɛawo katã magade bubu nufialaa ŋu o, eye wòawɔ na wo be ɖe nufialaa le vɔvɔ̃m be woado ŋukpe ye tae wònyã wo ɖa enumake. Gake tsɔe be nufialaa ɖe mɔ na aglãdzelaa be wòafia sukuviawo alesi eya akpɔ kuxia gbɔe.
13 Yehowa wɔ nane si sɔ kple nusi nufiala sia wɔ. Ðo ŋku edzi be menye amesiwo dze aglã le Eden-bɔa me koe nya sia ka o. Mawudɔla miliɔn geɖewo hã nɔ etefe kpɔm. (Hiob 38:7; Daniel 7:10) Alesi Yehowa akpɔ nya si fɔ ɖe te gbɔe la akpɔ ŋusẽ gã aɖe ɖe mawudɔla mawo kple mlɔeba nuwɔwɔ siwo katã si nunya le dzi. Eyata nukae Yehowa wɔ? Eɖe mɔ na Satana be wòafia alesi eya aɖu amefomea dzii. Mawu ɖe mɔ hã be amegbetɔwo naɖu fia ɖe wo haviwo dzi le Satana fe ŋusẽkpɔɖeamedzi te.
14 Nufiala si le míafe kpɔɖeŋua me nyae be aglãdzela la kple amesiwo wɔ ɖeka kplii fe nyawo mele eme o. Gake enya hã be mɔnukpɔkpɔ nana wo be woatsɔ atee akpɔ be woaɖo kpe wofe nyaa dzi la aɖe vi na amesiwo katã le sukuxɔa me. Ne aglãdzelawo do kpo nu la, sukuvi ɖianukware mamlɛawo katã akpɔe adze si keŋ be yewofe nufiala la koe dze be wòafia mɔ sukuviawo. Ekema ne nufialaa va nyã aglãdzela ɖesiaɖe ɖa le sukuxɔa me le ema megbe la, woase nusitae la gɔme. Nenema ke Yehowa nyae be aɖe vi na amegbetɔ dzianukwaretɔwo katã kple mawudɔlawo siaa ne wokpɔe be Satana kple ehati aglãdzelawo do kpo nu eye be amegbetɔwo mate ŋu aɖu wo ɖokui dzi o. Ekema abe Yeremya si nɔ anyi le blema ene la, woava kpɔ nyatefenya vevi sia adze sii be: “Yehowa, menyae be, amegbetɔ fe mɔ kple ŋutsu fe zɔzɔme la menye eya ŋutɔ si me wòle, ne efe azɔlime nato mɔ ɖeka o.”—Yeremya 10:23.
NUKATAE ETEƑE DIDI ALEA?
15 Gake nukatae Yehowa ɖe mɔ fukpekpe li ɣeyiɣi didi sia gbegbe? Eye nukatae mexea mɔ ɖe nu vɔ̃ɖiwo fe dzɔdzɔ nu o? Enyo, wò ya bu nu eve siwo nufiala si le míafe kpɔɖeŋua me mawɔ o ŋu kpɔ. Gbã, maxe mɔ ɖe sukuvi dzeaglã la nu ne ele efe mɔnua me ɖem o. Evelia, nufialaa makpe ɖe aglãdzelaa ŋu ne ele efe mɔnua tem kpɔ o. Azɔ bu nu eve siwo Yehowa hã ɖo be yemawɔ o ŋu kpɔ. Gbã, mexe mɔ ɖe Satana kple amesiwo le efe akpa dzi nu esi wole agbagba dzem be yewoaɖee afia be yewofe nyae nye nyatefe o. Eyata eva hiã be wòaɖe mɔ na wo ɣeyiɣi aɖe. Le fe akpe geɖe siwo va yi me la, amefomea te wo ɖokui dzi ɖuɖu, alo te amegbetɔwo fe dziɖuɖu, fe mɔnu fomevi vovovowo kpɔ. Amegbetɔwo nya wɔ ŋgɔyiyi aɖewo le dzɔdzɔmeŋutinunya kple nutovɛ aɖewo me ya, gake ɖeko madzɔmadzɔnyenye, hiãkame, nuvlowɔwɔ, kple aʋawɔwɔ nu le sesẽm ɖe edzi. Edze fã be amegbetɔwo fe dziɖuɖu do kpo nu.
16 Evelia, Yehowa mele asi kpem ɖe Satana ŋu le xexe sia dzi ɖuɖu me o. Le kpɔɖeŋu me, ne Mawu xe mɔ ɖe nuvlowɔwɔ dziŋɔwo nu la, ɖe ema mafia be ele asi kpem ɖe aglãdzelaawo ŋu be woaɖo kpe wofe mɔnua dzi oa? Ne Mawu de asi eme la, ɖe ema mana amewo nasusui be ɖewohĩ amegbetɔwo ate ŋu aɖu wo ɖokui dzi afɔkuwo manɔmee oa? Ne ɖe Yehowa wɔ nu alea la, anye ne ava nɔ wofe alakpanyaa dzi dem. Evɔ “Mawu mate ŋu aka aʋatso…o.”—Hebritɔwo 6:18.
17 Ke nusiwo gbegbe gblẽ le ɣeyiɣi didi siwo katã wotsɔ dze aglã ɖe Mawu ŋu me ya ɖe? Ele be míaɖo ŋku edzi nyuie be Yehowae nye ŋusẽkatãtɔ la. Eyata ate ŋu aɖe nusiwo gbɔ amegbetɔwo fe fukpekpe tso la ɖa eye aɖe wo ɖa hã. Abe alesi míesrɔ̃e va yi ene la, woaɖɔ alesi gbegbe wogblẽ nu le anyigba la ŋui ɖo ne wotrɔ xexeame wòzu Paradiso. To Yesu fe tafevɔsa dzixɔxɔse me la, woaɖe nusiwo katã nuvɔ̃ he vɛ la ɖa, eye woaɖɔ nusiwo katã ku gblẽ hã ɖo to amewo fɔfɔ ɖe tsitre me. Aleae Mawu azã Yesu ‘wòagblẽ Abosam fe dɔwɔwɔwo mee.’ (Yohanes I, 3:8) Ɣeyiɣi si sɔ tututu dzie Yehowa awɔ nusiawo katã. Ele be wòadzɔ dzi na mí be metso kaba akpa o, elabena efe dzigbɔgbɔ blewu na mɔnukpɔkpɔ va su mía si be míatsɔ asrɔ̃ nu tso nyatefea ŋu ahasubɔe. (Petro II, 3:9, 10) Le ɣeyiɣi ma ke me la, Mawu le amesiwo asubɔe le anukware me la dim eye wòle kpekpem ɖe wo ŋu be woanɔ te ɖe fukpekpe ɖesiaɖe si ate ŋu ava wo dzi le xexe gblẽku sia me la nu.—Yohanes 4:23; Korintotɔwo I, 10:13.
18 Ame aɖewo abia be, Ðe womaxe mɔ ɖe fukpekpe siawo katã nu hafi ne ɖe Mawu wɔ Adam kple Xawa ale be womate ŋu adze aglã kura oa? Be míakpɔ ŋuɖoɖo na biabia sia la, ele be nàɖo ŋku nunana xɔasi aɖe si Yehowa na wò la dzi.
ALEKE NÀWƆ NUNANA SI MAWU TSƆ NA WÒ LA ŊUDƆE?
19 Míede dzesii le Ta 5 lia me be wowɔ amegbetɔwo hetsɔ tiatiawɔblɔɖe na wo. Ènya alesi gbegbe nunana sia xɔ asiia? Mawu wɔ lã fomevi vovovo gbogbo aɖewo, eye seselelãme nu koŋue wowɔa nu ɖo. (Lododowo 30:24) Amegbetɔwo te ŋu wɔ mɔ̃ aɖewo siwo ŋu wotrɔ asi le be woawɔ nusianu si wode wo me be woawɔ. Ðe wòadzɔ dzi na mí ne nenemae Mawu wɔ mía? Ao, enye dzidzɔ na mí be wona ablɔɖe mí be míawɔ tiatia le amesi fomevi míedi be míava zu, agbe si fomevi míedi be míanɔ, xɔlɔ̃ siwo míedi be míadze, kple bubuawo ŋu. Edzɔa dzi na mí be ablɔɖe aɖe sinu nasu mía si, eye esia fe vivi ye Mawu di be míase.
20 Yehowa medi be woatsɔ dzizizi asubɔ ye o. (Korintotɔwo II, 9:7) Le kpɔɖeŋu me: Kae adzɔ dzi na dzila wu—ne ɖevi aɖe gblɔ tso dzime be “akpe na wò” alo ne wogblɔ nɛ be wòada akpe hafi wògblɔe? Eyata biabia vevitɔe nye, Aleke nàzã wò tiatiawɔblɔɖe si Yehowa na wò lae? Satana, Adam, kple Xawa wɔ wofe tiatiawɔblɔɖea ŋudɔ ɖe mɔ gbegblẽtɔ nu. Wogbe Yehowa Mawu. Ke nukae wò ya nàwɔ?
21 Mɔnukpɔkpɔ ʋu ɖi na wò be nàwɔ tiatiawɔblɔɖe fe nunana nyui la ŋudɔ le mɔ nyuitɔ kekeake nu. Àte ŋu ava wɔ ɖeka kple ame miliɔn geɖe siwo tiae be yewoanɔ Yehowa fe akpa dzi. Wonaa Mawu kpɔa dzidzɔ elabena wole akpa vevi aɖe wɔm be woaɖee afia be aʋatsokalae Satana nye eye wònye dziɖula si do kpo nu keŋkeŋ. (Lododowo 27:11) Wò hã àte ŋu aɖee afia ne èwɔ tiatia nyuitɔ le agbe me. Woaɖe alesi nàwɔ esiae me le ta si kplɔ esia ɖo me.
NUSI BIBLIA FIA
- Menye Mawu gbɔe nɔnɔme gbegblẽ siwo le xexeame la tso o.—Hiob 34:10.
- Satana tsɔ nya ɖe Yehowa fe dzedze be wòaɖu dzi ŋu esi wògblɔ be Mawu nye ameblela si tea nu nyuiwo esubɔlawo.—Mose I, 3:2-5.
- Yehowa ato Via, si nye Mesia Fiaɖufea fe Fia, dzi aɖe amefomea tso fukpekpe me ahaɖɔ nuwo ɖo.—Yohanes I, 3:8.
Nyabiasewo
1, 2. Fukpekpe kawo fomevi me tom amewo le egbea, si na ame geɖe biaa nya ka?
3, 4. (a) Nukae fia be menye nu gbegblẽe wònye be woabia nusita Mawu ɖe mɔ ɖe fukpekpe ŋu o? (b) Aleke Yehowa sena le eɖokui me le ŋutasesẽ kple fukpekpe ŋu?
5. Ŋuɖoɖo kawoe amewo nana zi geɖe ku ɖe amegbetɔwo fe fukpekpe ŋu, gake nukae nye Biblia fe nufiafia?
6. Nukatae amewo daa fɔbubu ɖe Mawu dzi vodadatɔe be eya gbɔe fukpekpe siwo le xexeame tso?
7, 8. (a) Aleke xexe sia ɖea amesi le edzi ɖum la fe nɔnɔme fianae? (b) Aleke amegbetɔwo fe blibomademade kpakple “azãgbe kple nuɖiɖeame” he fukpekpe vɛ?
9. Nukatae míate ŋu aka ɖe edzi be susu nyui aɖe kokoko tae Yehowa ɖe mɔ ɖe fukpekpe ŋu?
10. Nuka ŋue Satana tsɔ nya ɖo, eye to mɔ ka nu?
11. Nukatae Yehowa metsrɔ̃ aglãdzelawo le Eden-bɔa me enumake ko evɔ o?
12, 13. Wɔ nusita Yehowa ɖe mɔ na Satana be wòanye xexe sia dziɖula kple nusita Mawu ɖe mɔ amegbetɔwo ɖua fia ɖe wo haviwo dzi la fe kpɔɖeŋu.
14. Viɖe kae ado tso Yehowa fe nyametsotso be yeaɖe mɔ amegbetɔwo naɖu wo ɖokui dzi me?
15, 16. (a) Nukata Yehowa ɖe mɔ fukpekpe li ɣeyiɣi didi sia gbegbe? (b) Nukatae Yehowa mexe mɔ ɖe nuwo, abe nuvlowɔwɔ dziŋɔwo ene, nu o?
17, 18. Nukae Yehowa awɔ tso nu gbegblẽ siwo katã do tso amegbetɔwo fe dziɖuɖu kple Satana fe ŋusẽkpɔɖeamedzi me ŋu?
19. Nunana xɔasi kae Yehowa na mí, eye nukata wòle be míade asixɔxɔ eŋu?
20, 21. Aleke míawɔ tiatiawɔblɔɖe fe nunana la ŋudɔ le mɔ nyuitɔ kekeake nu, eye nukata wòle be míadi be míawɔe nenema?


text:
Aflao
Aflao alo Aflao enye du si le Ghana kpakple Togo wofe lifo dzi. Eŋlisiawo yɔna du sia be 'Aflao'.
Aflao fe nɔfe[trɔ asi le eŋu]
Aflao le Ketu South Distrikt me le Volta Region le Ghana. Distrikt la fe toxɔ du ye enye Denu. Togo nye dukɔ si le Ghana fe ɣedzefe kpa dzi eye Lome enye du si le Togo dukɔ me. Eʋeawo fe duwo demetɔ ɖekae nye Aflao. Aflao nye du mamlɛ tɔ sime na to hafi a geɖe Togo me.
Kluvi si[trɔ asi le eŋu]
Le blemaŋɔli la, Aflao nye kluvi si gãtɔ ɖeka. [1] Asi gã aɖe gale Aflao fifia eye wodzrana nuvovowo le afima.[2]
Nyasiawo fe tsofe[trɔ asi le eŋu]
- ↑ Dickson, K. B. "Trade Patterns in Ghana at the Beginning of the Eighteenth Century." Geographical Review 56.3 (1966): 417-431
- ↑ Aflao on Ghana-Pedia


text:
Gbetakpɔxɔ Kple Nyɔ! Magazinewo
Àte ŋu awɔ míafe magazine siwo me nyawo wotu ɖe Biblia dzi la fe kɔpi le Internet dzi le gbegbɔgblɔ siwo wu 150 me. Gbetakpɔxɔ la nɔa te ɖe Biblia me nyagblɔɖiwo dzi ɖea nu si xexemenudzɔdzɔwo fia la me. Efaa akɔ na amewo kple Mawu fe Fiaɖufe ŋuti nya nyuia eye wòdea dzi fo na amewo be woaxɔ Yesu Kristo dzi se. Nyɔ! la fiaa ale si woate ŋu anɔ te ɖe kuxiwo nu egbeae, eye wònana wokana ɖe ŋugbe si Wɔla la do ku ɖe xexe yeye si me ŋutifafa kple dedienɔnɔ anɔ le etsɔme ŋu la dzi.


text:
SƆHƐWO BIANA BE
Nu Kae Mawɔ Be Alɔ̃ Nasum?
Biblia gblɔ be: “
Gbɔɖeme asiʋlo ɖeka nyo wu agbagbadzedze kple dagbadagba ɖe ya me asiʋlo eve.” (Nyagblɔla 4:6) Ne alɔ̃ mesu wò o la, mabu nuwo ŋu nyuie ahawɔ dɔ nyuie o!
Ne alɔ̃ mesum o la, nyemetea ŋu bua ta me nyuie o. Nye susu megatea ŋu nɔa naneke ŋu o!”
—Rachel, exɔ fe 19.
“Le ɣetrɔ ga 2 lɔfo la, ɖeɖi tea ŋunye ale gbegbe be ne mele dze ɖom kple ame aɖe gɔ̃ hã alɔ̃ fiam!”—Kristine, exɔ fe 19.
Èdi be alɔ̃ nasu yea? Kpɔ nu siwo hawòtiwo dometɔ aɖewo wɔ ɖa.
Mègana zã nati hafi nàmlɔ anyi o. Catherine si xɔ fe 18 gblɔ be: “
Medzea agbagba be mamlɔ anyi kaba.”
Tso dzeɖoɖoa dzi le alɔ̃dɔɣiwo. Richard si xɔ fe 21 gblɔ be: “
Ɣeaɖewoɣia nye veliawo yɔam alo ɖoa message ɖem to asitelefon dzi le zãtife, gake fifia meva kpɔe be ele be matso dzeɖoɖoa dzi amlɔ anyi.”
Mlɔ anyi eye nàfɔ ɖe game dzi. Jennifer, si xɔ fe 20 gblɔ be: “
Fifia mele agbagba dzem be mamlɔ anyi le game aɖe koŋ dzi ahafɔ ɖe game aɖe koŋ dzi.”
Nu vevi si ana nàkpɔ dzidzedze: Dze agbagba nàdɔ alɔ̃ gafofo enyi ya teti zã sia zã.
Afɔ bɔbɔe ʋɛ siwo nàɖe be nàte ŋu adɔ alɔ̃ wòasu wò la aɖe vi na wò le go sia go me. Ðo ŋku nya sia dzi, ne èle lãmesẽ me la, ana wò lãme nànya kpɔ, àvo le ɖokuiwò me ahawɔ dɔ nyuie.
To vovo na nu bubu aɖewo le agbe me la, àte ŋu akpɔ ŋusẽ ɖe wò lãmesẽnyawo dzi va se ɖe afi aɖe ya teti. Erin si xɔ fe 19 gblɔ be: “
Ame ɖeka koe ate ŋu akpɔ ŋusẽ ɖe wò lãmesẽnyawo dzi, ame mae nye wò ŋutɔ.”


text:
Afadzato
Afadzato enye to kɔkɔtɔ wu le Ghana dukɔa katã me, togbɔ be efe kɔkɔme nye 880m (alo 2900 ft) ko. To sia le Agumatsa toawo, siwo te ɖe Liati Wote kple Gbledi woŋuti la dome le Ghana fe Vɔlta nutome. To siawo woyi vaseɖe Ghana kple Togo dukɔa fe axadofe. Aduadu , si nye toa wodemtɔ ɖeka la fe tame kɔ wu Afadzato, gake womebunae abe to kɔkɔtɔwo o elabena enye to kpui le to kɔkɔ bubuwo ta me.
Wogblɔe be Afadzato fe ŋkɔ tso Avadzeto me. Gbe alo nutsetsewo siwo le toa dzi fiena ŋui na amewo ŋutɔ, eyata agbledelawo kpakple adelawo si dena toa dzi la yɔnae be "aʋa dze to".
Tagbo tsidzadza si medidi tso Afadzato gbɔ o la, enye nukpɔkpɔ tɔxe, si amedzrowo zɔa mɔ vayi kpɔna.